“Пахтакор” ўйинларни ҳалол ютяптими ёки ғирромлик қилаяптими?\n09 март 2021, Тошкент вақти: 04:05\nBahsOnline дастурининг бу галги жонли мунозарасига "Пахтакор" футбол клуби фанатлари ва рақибларини таклиф этдик. “Пахтакор” футбол жамоаси сўнгги ўйинларда кетма-кет эришаётган ғалабаларни ўз маҳорати билан қўлга киритяптими ёки ҳакамларнинг “беғараз” ёрдами билан? Кейинги пайтларда баҳсларга сабаб бўлаётган бу мавзудаги мулоқот чоршанба, 4 июнь куни Тошкент вақти билан соат 19.05да OzodOvoz va OzodlikOnline Skype манзилларида ўтказилди.\nЎзбекистоннинг “Пахтакор” футбол жамоаси иштирокидаги сўнгги ўйинларда ғалаба қозонишига “ҳисса қўшган” ҳакамларнинг ҳатти-ҳаракатлари футбол ишқибозлари орасида баҳсу-мунозараларга сабаб бўлмоқда.\nАксарият ишқибозлар ҳакамларни очиқдан-очиқ ғирромлик билан “Пахтакор” жамоасига ғалабани таъминлаб бераётганликда айбламоқда.\nЖорий йилнинг апрель ойида Самарқанд шаҳрида "Динамо" ва "Пахтакор" футбол клублари ўртасидаги ўйиннинг ҳакам қўшиб берган дақиқасида урилган гол туфайли "Пахтакор" 2:1 ҳисобида ғолиб чиққанди. Ҳакамларнинг қароридан норози ишқибозлар ўшанда меҳмон клуб аъзоларию шаҳар милициясини тошбўрон қилган эди.\nФутбол ишқибозларига кўра, “Пахтакор” ва “Навбаҳор” жамоалари ўртасида 20 май кунги учрашув ҳам ҳакамларнинг ғирромлиги боис 2:1 ҳисобида Пахтакор ғалабаси билан якун топган. Пахтакор футболчилари бу сафар ҳам ғалаба тўпини ҳакам белгилаган қўшимча дақиқаларда пенальтидан киритган эди.\nБироқ, “Пахтакор” мухлислари бу клубнинг ўзбек футболида етакчи жамоалардан бири экани, бу ғалабаларга жамоа фақат ўз меҳнати ва маҳорати эвазига эришаётгани ҳақида гапираётганлар ҳам кўпчиликни ташкил этади.\nХўш, “Пахтакор” футбол жамоаси ўйинларни ҳалол ютяптими ёки ғирромлик қилаяптими?\nБаҳсда "Пахтакор" футбол жамоаси мухлислари ва бошқа тингловчилар иштирок этди.\nBahsOnline: “Пахтакор” ўйинларни ҳалол ютяптими ёки ғирромлик қилаяптими?


ХАЛҚАРО «РАҚС СЕҲРИ» ФЕСТИВАЛИДАН! 17.09.2018 08:42\n14-16 сентябрь кунлари Хоразмнинг Хива шаҳрида Халқаро «Рақс сеҳри» фестивали бўлиб ўтди. Мазкур фестиваль Ўзбекистон Республикаси Маданият вазирлиги, Хоразм вилояти ҳокимлиги, Хоразм вилояти Маданият бошқармаси, Хоразм вилояти Туризмни ривожлантириш департаменти ва бошқа ташкилотлар ҳамкорлигида ташкил этилди. Учинчи марта ўтказилган мазкур Фестивалга катта тайёргарлик кўрилди.\nМаданият вазирлиги Матбуот хизмати маълумотига кўра, Фестивалнинг очилиш маросими Хива шаҳридаги “Ичан-қалъа” давлат музей-қўриқхонасида бўлиб ўтди.\nФестивалда юртимизнинг турли ҳудудларидан ва қатор хорижий давлатлардан келган санъаткорлар ўз бадиий чиқишлари билан иштирок этди. Миллий рақс санъатимизни дунёга тарғиб қилиш, мамлакатимизда туризмни янада ривожлантириш мақсадида ташкил қилинган фестивалга жорий йилда ҳам пухта тайёргарлик кўрилди. Рақс сеҳри Халқаро фестивалида 12 та мамлакатдан зиёд меҳмонлар ва бадиий жамоалар иштирок этди.\nУч кун давомида фестиваль доирасида рақс усталари томонидан маҳорат дарслари, ижодий суҳбатлар, ансамблларнинг чиқишлари, саҳналаштирилган томошалар, турли кўргазмалар ўтказилди.\nФестивалнинг очилиш маросимида Ўзбекистон Республикаси Маданият вазири Б.Сайфуллаев, Хоразм вилояти ҳокими вазифасини бажарувчи Ф.Эрманов ва Чехия Республикаси Фавқулотда ва мухтор элчиси маслаҳатчиси И. Поспешилова сўзга чиқишди.\nТантанали очилишидан сўнг, барча меҳмонлар ва иштирокчилар “Ичан-қалъа”нинг “Ота дарвоза”сидан икарига ташриф буюришди. Турли давлатлар номланиши билан ўтган саф, Республиканинг ҳудудини намоён этувчи либослардаги раққосаларни “Ичан-қалъа”да юриши барчани ҳайратлантирди. Девор бўйлаб ансамбль жамоаларининг шўх чиқишлари томошабинларни рақсга чорлаб, завқ олдиришди.\nШунингдек, Фестиваль доирасида “Улли ҳовли” туркманларнинг тарихий мажмуасининг ёнида қад ростлаган “Ўзбек-Туркман дўстлик уйи”да “Рақс санъатида миллий анъаналарнинг аҳамияти” номли илмий-амалий конференция ўтказилди.\nУнда Япония, АҚШ, Бангладеш, Хиндистон, Индонезия ва Ўзбекистон мамлакатларининг олимлари Рақс тарихи ва назарияси юзасидан давра суҳбати ташкил этилди.\nФестиваль доирасида Ичан-қалъа музейида “Рақснинг тарихи” номли кўргазмаси очилиб, Тамарахоним, Мукаррама Турғунбоева, 70-80-90 йилларда ижод қилган рақс жамоалари ва бошқа таниқли раққосаларнинг фото ҳамда ўлкамизнинг ҳар бир ҳудудига мос либослар кўргазмаси намойиш этилди. Кўргазмада барча ёшдаги томошабинлар рақснинг тарихи ва ҳозирги куни билан яқиндан танишишди.\n16 сентябрь куни Фестивалнинг ёпилиш, ҳамда ғолибларни тақдирлаш маросими бўлиб ўтди.


ОТА ИЗИДАН - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 14 Май 2015\tКӯришлар: 960\n1977 йилнинг баҳори. Ёвонлик мулло Омон Кароматов оиласи ҳозирги Хуросон ноҳиясининг «Ғаллаобод» жамоатига қарашли Меҳнатобод қишлоғига кўчиб келди.\nЕрга меҳр қўйган мулло Омон ўша вақтдаги «XXIV-партсъезд» совхозидан ижарага ер олиб пахта, пиёз ва бошқа қишлоқ хўжалик экинларини экиб, мўл ҳосил олгач,бошқалар хўжалик юритишнинг бу усули деҳқон учун манфаатли эканини англашди.\nЁвонда ҳам «ижара»нинг катта нонини еб ўрганган одам бу ерда ҳам бошқаларга ибрат бўлди.\nМаҳалла масжитида имомлик қилиб, халқни ҳақ йўлига ва ҳалол меҳнатга руҳлантиргани ҳурмат-эътиборини янада зиёда қилди.\nУ киши рўзғор юритиш, болалар тарбиясида ҳам намуна эди. Турмуш ўртоғи «Қаҳрамон она» Кўкай опа билан бирга баракали умри азизи давомида 11 нафар фарзанд (6 ўғил ва 5 қиз)ни оқ ювиб, оқ тараб вояга етказди. Уларга касб-хунар, маълумот олиш шароитини яратди.\nБолаларни уйли-жойли қилгач, 2004 йили аввалига ўзи, кейин орадан беш йил ўтиб умр йўлдоши билан ҳаж зиёратига бориб, ҳалол меҳнат самараси эзгулик эканини қишлоқ аҳлига яна бир бор исботлади.\n1994 йили тиббиёт олийгоҳининг стомотология факултетини битиргач, тўнғич ўғиллари Раҳмонқул ноҳияда тиш духтури бўлиб меҳнат қилмоқда. Олий тоифали мутахассис.\nИккинчи ўғиллари Раҳимқул ёшлигидан диний таълимни тўлиқ эгаллаб, бугун маҳалла масжитида имом – отанинг жамоатчилик вазифасини қўлидан олди. Бундан ташқари деҳқон хўжалиги механизатори, моҳир ошпаз ва пайвандчи ҳам. «Қўлни ишга, юракни ёрга» берган тақволи кишилардан бири\nУкаси Абдусалом унга ҳар ишда ёрдамчи, маслаҳатчи.\nОтанинг кейинги ўғиллари Абдураҳмон ва Абдумўмин Россияда меҳнат муҳожирлиги билан машғул.\nРаҳмонқулнинг тўнғич ўғли Абдуғаффор Осимий номли политехника университетининг бешинчи босқичида ўқийди, кичиги Абдуманнон эса, отасига ўхшаб шифокор бўлмоқчи. У - учинчи курс талабаси.\n2008 йили колхоз ва совхозлар парчаланиб кичик-кичик деҳқон хўжаликларига бўлиниб кетаётган вақтда Абдусамад ака ва укалари маслаҳати билан 7 гектар ерни ажратиб падари бузрукворлари шарафига «Мулло Омон» номли деҳқон хўжалигини туздилар.\nКароматовлар оиласидаги тотувлик, ҳамжиҳатлик билан бир ёқадан бош чиқариб меҳнат қилиш ўз самарасини кўрсатмоқда. Уларнинг деҳқон хўжаликлари пахта ва бошқа қишлоқ хўжалик экинларидан юқори ҳосил олиб Хуросон ноҳиясида пешқадамлар сафидан ўрин олган. Қатор йиллардан буён «Мулло Омон» деҳқон хўжалиги намуна сифатида танланиб семинарлар ўтказилиб, унинг илғор тажрибалари оммалаштирилмоқда.\nБу деҳқон хўжалиги билан яқиндан танишиш учун борганимизда, Хўжамастон тоғидан кўтарилган қуёш ўз заррин нурларини энди соча бошлаганди. Оқ, пушти ва қизил рангда товланаётган дарахт гуллари ажиб бир манзарани намоён этар, эрта бўлишига қарамасдан кенг далада иш қизғин эди.\nХўжалик аъзолари Адолат, Улфатой, Орзигул, Махсумой ва Ойбаҳорлар кузги картошка чопиғи билан машғул.\nИшбоши Абдусамад акаси Раҳмонқул билан пайванд қилинган дарахтларни кўздан кечирар, хўжаликнинг пахта экинига ажратилган қисмида механизатор Раҳимқул «Т-28» трактори билан ишлов бермоқда.\nБиз билан суҳбатда «Мулло Омон» деҳқон хўжалиги раиси Абдусамад Кароматов шундай деди:\n-«Бузрукворимиз мулло Омон ҳазратлари нафақат уламо, балки, ҳақиқий деҳқон эдилар. Мен отам изидан бориб бир неча йилдан бери шу деҳқон хўжалигини бошқариб келмоқдаман. Ака-укаларим яқиндан ёрдам қўлини чўзиб турибдилар. Катта акам шифокор бўлишига қарамасдан, дарахтларнинг янги-янги навларини пайванд қилишга ҳам уста. Мана, кўриб турганингиздек барча дарахтлар пайвандланган. Бу - акамнинг иши. Деҳқон хўжалигимиз 7 гектардан иборат бўлиб, 1 гектари боғ, 3 гектари полиз экинлари учун ажратилган ва қолган 3 гектарига «флора» навли оқ пахта уруғини қадашни режалаштирдик.\nСифатли шудгор, сара уруғ, кетма-кет ишлов беришга қатъий риоя қилиб, минерал ва маҳаллий ўғитлардан меъёрида фойдаланиш ҳамда заҳарли химикатлар ўлчамини билишлик, қишлоқ хўжалиги экинларидан юқори ҳосил олишнинг асосий омиллари деб биламан.\nЎтган йили пахтадан мўл ҳосил олиб яхши натижаларга эришдик. Жорий йилда пахта ҳосилдорлигини 35 центнерга етказиш ниятидамиз.\nМасъулиятни ҳис қилиб, эл фаровонлиги йўлида тинмай меҳнат қилаётган бундай азамат-фидойи деҳқонларга каттадан-катта муваффақиятлар тилаб хайрлашдик.\nХуросон ноҳияси, Ғаллаобод жамоати.\nОна фарзандини қалби билан тинглайди\nИшдан қайтсангиз, салом-аликдан сўнг, фарзандларингиз: -Дада, шакалат опкелдингизми?”- дейишади сабрсизлик билан. Шоколадни олишади-ю кўнгиллари жойига тушади. Аёлингиз: -“Рўзғорнинг камчиликларини олиб келдингизми, дадаси?”- дея қўлингизга қарайди. Селлофан халталарни рафиқангизга узатасиз. Унинг ҳам кўнгли жойига тушади. Онангиз эса: -“Яхши бориб келдингми, болам?!\nШаксиз қўшиқ эрур\nКуйла, эй хонанда,\nБугун: 21-01-2020 23:17:00


Дубай — сайёҳлардан пул ишлаш бўйича жаҳон рекордчиси\nДубай — сайёҳлардан пул ишлаш бўйича...\n28.09.2018 11:13 0 541\nЎтган 2017 йилда Дубай (БАА)га келган 15,9 миллион нафар сайёҳ 29,7 миллиард доллар сарфлади. Бу ҳақда «Azertag» хабар берди.\n«Mastercard» глобал тўлов тизимининг «Global Destination Cities Index» тадқиқотига кўра, Дубайга келган ҳар бир меҳмон кунига ўртача 537 доллар сарфлайди. Худди шундай сайёҳ Парижда кунига 301, Сингапурда 286 доллар ишлатади.\nЭнг гавжум туризм нуқталаридан саналган Истанбулда хорижликлар энг кам харажат қилишади — кунига 108 доллар.\nТуристлар оқими бўйича Дубай ҳозир жаҳонда Бангкок, Лондон ва Париждан сўнг тўртинчи ўринда, ундан кейин эса Нью-Йорк, Токио ва Истанбул турибди. Бирлашган араб амирликларининг Абу-Даби шаҳри эса сайёҳлар оқими энг тез ўсаётган шаҳар сифатида қайд этилди: 2009 йилдан 2017 йилгача оралиқда сайёҳлар сони 18,2 фоизга кўпайган.\nУшбу рейтингга жаҳоннинг 162 шаҳри киритилган бўлиб, нафақат ўтган йиллар сарҳисоб қилинди, балки истиқбол учун прогнозлар ҳам кўрсатилди. Унга кўра, 2018 йилда Дубайда туристлар оқими 5,5 фоизга ўсиши ва битта меҳмоннинг шаҳарда бўлиш вақти 3,5 кечани ташкил этиши кутилмоқда.\nтуризм Дубай Mastercard Global Destination Cities Index\nЖамият 14/02, 16:00\nИқтисодиёт 06/02, 08:01\n«Ҳалол туризм хизматлари» соҳасида янги стандарт қабул қилинди


Хушхабар АБДУЛҚОДИР ҚОРИ БОДОМЗОР ДАҲАСИДАГИ "МИРЗА ЮСУФ" ЖОМЕ МАСЖИДИГА ИМОМ-НОИБИ ЭТИБ ТАЙИНЛАНДИ. - Mehrob.uz\nМақолалар access_time6-октябрь 2017, 19:26\nБирни кўриб фикр қил, Мингни кўриб шукр қил. …\nМақолалар access_time31-июль 2018, 15:55\nАслида ҳаж қилиш ўзи қийин эмас, ҳажнинг фарзлари бeш кунгина давом этади.…\naccess_time3-ноябрь 2017, 19:39 visibility2379\nАБДУЛҚОДИР ҚОРИ БОДОМЗОР ДАҲАСИДАГИ "МИРЗА ЮСУФ" ЖОМЕ МАСЖИДИГА ИМОМ-НОИБИ ЭТИБ ТАЙИНЛАНДИ\n2017-йил 3 ноябрь жума куни Тошкент шаҳри Юнусобод тумани Бодомзор даҳасидаги "Мирза Юсуф" жоме масжидига Ҳофизи Қуръон Абдулқодир қори Неъматжон ўғли Ҳусанов имом-ноиби этиб тайинланди. Юнусобод тумани ва ушбу жоме масжид имом-хатиби Устозимиз Саййид Раҳматуллоҳ Термизий жума намозида йиғилган намозхонларга янги имом-ноибини таништирди ва масжид қавмини муборакбод этдилар.\nҲофизи Қуръон Абдулқодир қори 1976 йил 21 январь куни Наманган вилояти Уйчи туманида зиёли оилада таваллуд топган. "Кўкалдош" ўрта махсус Ислом билим юртидаги устозлардан Қуръони каримни тўлиқ ёд олган.\n2005 йил Ўзбекистон мусулмонлари идораси тасарруфидаги Олий ва ўрта махсус Ислом билим юрти талабалари ўртасида ўтказилган Республика Қорилар мусобақасида "Мураттаб қори" йўналишида қатнашиб, олий ўринни эгаллаб, ғолиб бўлади. Ғолибликнинг мукофоти ўлароқ 2005 йил Татаристон Республикасида Мустақил Давлатлар Ҳамдўстлиги бўйича ўтказилган Халқаро Қуръони карим мусобақасида биринчи ўринни олган.\n2007 йил Тошкент шаҳридаги "Кўкалдош" ўрта махсус Ислом билим юртини (имом-хатиб, араб тили ўқитувчиси) мутахассислиги бўйича тамомлаган.\nҲофизи Қуръон Абдулқодир қори кўп йиллардан буён юртимиздаги жоме масжидларда хатми Қуръонда қатнашиб келмоқда.\nҚуръони каримдан бир қанча аудио-видео дисклари чиқарилган.\nҲофизи Қуръон Абдулқодир қори кўплаб мухлис ва устозлар муҳаббатига эришиб келмоқда. Бизларнинг зурриёдимиздан ҳам, шундай Ҳофизи Қуръон қорилар чиқишини Аллоҳ таоло насиб этсин омин!\nwww.mehrob.uz матбуот хизмати\n"Мирза Юсуф" жоме масжиди\n“МИРЗА ЮСУФ” ЖОМЕ МАСЖИДИДА ҲАШАР ЎТКАЗИЛДИ


Саммитда ҳикмат борми?\nhttp://tbn0.google.com/images?q=tbn:yM6Qwm_CCLA-bM:http://img.lenta.ru/news/2008/04/03/divide/picture.jpg “Саломлашаётиб унинг қўлини сиқар экансиз, бир ҳовуч амалдорларнинг бойиши учун пахта далаларида меҳнат қилаётган ёш болаларни, миллионлаб вакиллари иш излаб узоқ ва яқин хорижга чиқиб кетаётган Ўзбекистон халқининг қийноқларини бир дақиқа тасаввур қилинг”.\nБу ўзбекистонлик бир гуруҳ муҳожир, мухолифат аъзолари ва ҳуқуқ ҳимоячилари НATO саммити иштирокчиларига 3 апрель куни юборган мурожаатномадан бир парча.\nҲужжатни имзолаганлар Бухарестда ўтаётган НATO саммитига Ўзбекистон президенти ҳам таклиф қилинганидан таассуф билдирган.\nТўлқин Қораев, Юсуф Расулов, Қудрат Бобожонов, Исмоил Дадажонов, “Эзгулик” инсон ҳуқуқлари жамияти Фарғона вилояти бўлими раиси Рафиқ Ғаниев.\nЮқоридагилар мурожаатномага имзо чекканларнинг баъзилари, холос.\nУмуман эса, бошқа бир ўзбекистонлик муҳожир, “Эрк” демократик партияси Европа бўлими мувофиқлаштирувчиси Дўстназар Худойназарнинг ҳисоб-китобича, биргина Швециянинг ўзида сиёсий муҳожирлар бир неча юз нафарга етиб қолди.\n“Юздан ортиғи бизнинг партия аъзоси. Бу ерда яна 300дан ортиқ бирликчи, ҳуқуқ ҳимоячилари, “Бирдамлик” аъзолари бор. Бу эркчилар фақатгина янги қабул қилинганлари. Умуман Швецияда 6000 та ўзбек бор”,- дейди Д.Худойназар.\nБу маълумотлар НATO саммити иштирокчиларига 3 апрель куни юборилган мурожаатнома ортида турган ўзбекларнинг нуфузини тасаввур қила олишингиз учун келтирилди.\nҲужжатни имзолаганлар орасида Европанинг бошқа мамлакатларида, АҚШда яшаётган ўзбекистонликлар ҳам бор.\nУлардан бири - Ўзбекистон инсон ҳуқуқлари жамияти раиси Толиб Ёқубов Франция берган сиёсий бошпанада яшаяпти. У саммит иштирокчиларига мурожаат қилишга ундаган омиллар тўғрисида гапирар экан: “Андижон воқеларини Ғарб негадир унута бошлаган кўринади. Шунинг учун ҳам биз шуни унутмасликка, унинг қўлини сиқиб кўришаëтган пайтда бегуноҳ ўлган одамларни назарда тутиш кераклигига чақириқ билан чиқдик. Бундан ташқари, Ўзбекистонда салбий нарсалар тиқилиб ëтибди. Мурожаатимизда НАТО аъзоларини Каримов билан кўришганда ўшаларни ҳам кўз олдингизга келтиринг, деган чақириғимиз бор”,- деди.\nСаммит иштирокчиларига мурожаат қилганлардан яна бири Муҳиддин Қурбонов фикрича, НATOга аъзо давлатлар раҳбарлари Ўзбекистондаги вазиятни тасаввур қила олиши керак.\n“Ўзбекистонда битта одамнинг сўзи билан иш бошқарилиши ва қолган ҳеч бир одамга қулоқ солинмаслиги, фақат зўравонлик билан ҳукм юритилиши, инсон ҳуқуқлари билан шуғулланиш ўта тақиқлаб қўйилгани, сўз эркинлиги умуман йўқлиги, ким сўз эркинлигига ҳаракат қилиб, товушини чиқарса, ë қамалиши, ë тазйиққа учраши, кейин иложсизликдан юрти тарк этиши кабилар тасаввур қилиниши керак. Ҳозир Ўзбекистонда прокурорлар ҳам, милиция ва судлар ҳам битта президентнинг буйруғига қараб туради”,- дейди М.Қурбонов.\nТолиб Ёқубовнинг фикрича, Ўзбекистон раҳбарининг НATO саммитида иштирок этишини мутлақо ҳикматсиз, деб ҳам бўлмайди.\n“Бу жуда ҳам юксак даражада ўтказилаëтган саммит. Натижалари жаҳонда муайян бир ўзгаришларга олиб келиши мумкин. Хусусан, Каримовнинг саммитга таклиф қилиниши Ўзбекистонда қандайдир ўзгаришларга олиб келиши мумкин, деган бир умид ҳам йўқ эмас”,- деди Т.Ёқубов.


Икки дарахтнинг бирлашиб, сўнг ажралиб кетиши - Mehrob.uz\nДин масжидларга қамалиб қолмасин!\nМақолалар access_time27-октябрь 2021, 18:17\nقال بُرْدٌ مَولى ابن المسيِّب لسعيد بن المسيِّب رحمه الله: ما رأيتُ…\naccess_time11-январ, 12:53 visibility413\nЖобир ибн Абдуллоҳ розияллоҳу анҳу ривоят қилади:\n«Набий соллаллоҳу алайҳи ва саллам билан бирга чиқдик ва кенг бир водийда тўхтадик. Расулуллоҳ соллаллоҳу алайҳи ва саллам қазои ҳожат учун кетдилар. Мен идишда сув олиб, у зотнинг орқаларидан бордим. Набий соллаллоҳу алайҳи ва саллам атрофга қараб пана бир жой топа олмадилар. Шунда у кишининг кўзлари водий четида ўсиб турган икки дарахтга тушди. Бирининг ёнига келиб, шохидан ушлаб: “Аллоҳнинг изни билан менинг ортимдан юр!” деб амр қилдилар. Дарахт эгасига итоат қилган туя каби Расулуллоҳ соллаллоҳу алайҳи ва салламга эргашди. Сўнг иккинчисининг ёнига келиб, унинг ҳам шохидан ушладилар. “Аллоҳнинг изни билан менинг ортимдан юр!” деб буюрдилар. Иккинчи дарахт ҳам эгасига итоат қилган туя каби Набий соллаллоҳу алайҳи ва салламга эргашди. Дарахтлар ёнма-ён бўлгач, уларнинг ўртасида туриб, шохларидан ушладилар ва: “Аллоҳнинг изни билан бир-бирингизга қўшилинглар”, дедилар, улар бирлашишди».\nЖобир розияллоҳу анҳу воқеанинг давомини бундай ривоят қиладилар: «Мен Расулуллоҳ соллаллоҳу алайҳи ва салламга яқин турганим учун янада узоқроққа кетиб қолишларидан қўрқиб, пастга тушиб кетдим. Ўтириб, бу ҳодиса ҳақида ўзимга-ўзим гапириб турганимда, ногаҳон қарасам, Расулуллоҳ соллаллоҳу алайҳи ва саллам келаётган эканлар. У зот тўхтадилар-да: “Ўнгга, чапга” дедилар».\nЯъни, қазои ҳожатларини тугатганларидан кейин, у дарахтларни ўз жойига бориб туришига амр қилдилар. Дарахтлар олдинги ўринларидан қандай келган бўлса, худди шундай қайтиб кетди.


Россияда COVID-19га қарши 12-17 ёшли ўсмирлар учун мўлжалланган "Спутник-М" вакцинаси рўйҳатдан ўтказилди. Бу ҳақида гамалея номидаги Эпидемиология илмий маркази директори ўринбосари Денис Логунов хабар қилди.\n"Бугун "Спутник"дан болалар учун фойдаланишга рухрат олинди. Вакцина рўйхатдан ўтказилди", - деди Логунов брифингда.\nЭслатиб ўтамиз, октябрь ойининг ўрталарида Гамалея номидаги ИТМ директори Александр Гинцбург РИА Новостига болалар учун ишлаб чиқарилаётган вакцина "Спутник М", деб номланиши мумкинлигини хабар қилган эди. Вакцина номидаги "М" ҳарфи "для маленьких", маъносини англатишини хабар қилган эди.\nРоссия Соғлиқни сақлаш вазири ўринбосари Алексей Кузнецов айтишига кўра, болаларни эмлаш ихтиёрий равишда бўлади. Бунинг учун уларнинг ота-оналари ёки қонуний вакилларининг рухсати талаб этилади.\nРоссия Соғлиқни сақлаш вазири Михаил Мурашко айтишига кўра, эмлаш COVID-19дан ҳимояланишнинг энг самарали чораси бўлиб қолаётгани ҳақида хабар қилган эди. Бугунги кунда касалхонада оғир аҳволда даволанаётганларнинг аксарияти - вакцина олмаганлар.\nЭслатиб ўтамиз, Ўзбекистонда болаларни эмлаш аллақачон бошланган. Соғлиқни сақлаш вазирлиги хабарига кўра, бугунги кунга қадар Pfizer/BionTech вакцинаси билан эмланган болалар сони 312 мингдан ортиб кетган.\nКиритилди: 20:08 24.11.2021. Ўқилди: 1005 марта. Фикрлар сони: 0 та.


ЧОЙДАН ЧИРОЙ ОЛИНГ\nДобавлено: 11.08.2017, 11:47\nЧойнинг фойдали хусусиятлари ҳақида кўп гапирилади. Албатта унда инсон организми учун зарур бўлган элементлар жуда кўп. Чойдан шунингдек, косметика соҳасида кенг кўламда фойдаланилади. Қуйида уларнинг баъзилари билан танишасиз.\nСочларингизни чой билан ювинг, шунда сочларингиз жилоланиб, кўркам кўринишга эга бўлади. Бунинг учун 100 г қора чойни 0,5 литр қайноқ сувга дамлаб қўйинг. Кейин чой шамасини сузиб олиб, уни 2 литр сувга аралаштиринг.\nУшбу тадбирни ҳафтада бир марта қўллаб турсангиз, мақсадга мувофиқ бўлади.\nЧойли ванна фойда беради. Танангиз терисини юмшоқ қилади.\nМазкур муолажани бажаришда 0,5 кг кўк чойни 3 литр сувга дамлайсиз. Кейин уни илиқ сув тўлдирилган ваннага қуясиз. Ванна қабул қилиш 10 дақиқадан ошмаслиги лозим ва ушбу тадбирни ҳафтада бир марта қўллаш тавсия этилади.\nЮз терисини яхшилаш учун эса пахтани совуқ чойга ботириб, юзингизни, бўйнингизни яхшилаб артиб, қуришини кутинг. Юзингизни қайта ювиб ташламасангиз ҳам бўлаверади.\nБу борада бир дамлама кўк чойни чойнакка солиб дамлайсиз ва имкон қадар ҳар икки кунда ушбу муолажани такрорлаб турасиз.


Шварценеггер: Месси — футбол Терминатори\n08:18 / 25.09.2017\nҲолливудлик машҳур актёр ва Калифорния штатининг собиқ губернатори Арнольд Шварценеггер Arnold Classic Europe бодибилдинг бўйича мусобақаси доирасида «Барселона» стадиони «Камп Ноу»га ташриф буюриб, каталонияликлар форварди Лионель Мессини футбол Терминатори, деб атади.\n«Месси — футбол Терминатори, уни шундай деб аташга ҳақимиз бор.\nЎтган йили «Барселона»нинг машғулот базасига ташриф буюриб, у қандай шуғулланишини кузатгандим. Бу фантастик тажриба бўлди. Европа жамоалари жуда кучли, «Барселона» эса — улардан бири. Мадрид клублари ҳам анча кучли. Бу жамоалардаги кўплаб ўйинчилар жаҳоннинг энг яхши спортчилари қаторига киради», - дея Шварценеггернинг сўзларини келтиради Mundo Deportivo.\n«Барселона» Мессининг 1000та гол урганини эълон қилди\n11:17 / 02.05.2018\nМесси фаолиятидаги энг қайғули воқеани эслади\n16:41 / 01.05.2018\nМесси — ўнта кўрсаткич бўйича Ла Лига пешқадами\n10:55 / 01.05.2018


08:30 / 15.11.2018 2165 pdf Ўқиш режими + -\nСавол: Ҳозирда кўп аёлларимиз тижорат қилишади. Улар орасида эрининг рухсатисиз бу ишни қиладиганлар ҳам бор. Аёлларнинг ҳафталаб бошқа юртга кетишлари, маҳрамсиз мусофир бўлиб юришларига Ислом дини нима дейди?\nАлбатта, Ислом динида аёл киши эъзозланган. Доим эҳтиромда бўлиши, ўзининг аёллик латофатини кетказмаслиги учун аёлларга кўпгина имтиёзлар берилган. Шулардан бири – аёл кишининг нафақаси, барча-барча таъминоти – озиқ-овқат бўлсин, кийим-кечак бўлсин, турар жой бўлсин, таълим олиш, даволаниш, дам олиш ва бошқа нарсаларга кетадиган сарф-харажатлар бўлсин, барчаси эркакларнинг зиммасига юклатилган. Аёллар нафақа учун бирор нарса топишга буюрилмаганлар, бу уларнинг иши эмас. Улар буни эркаклардан талаб қилиш ҳаққига эгалар. Шунинг учун аёлларда тижорат қилиш мажбурияти йўқ. Энди ўша шариат рухсат бермаган ишни қилса, бунинг устига, уни эрининг рухсатисиз қилса, гуноҳ бўлиши турган гап. Бу гуноҳларга яна ҳафталаб бошқа юртларга маҳрамсиз кетиб қолиш гуноҳи ҳам қўшилиши мумкин. Расулуллоҳ соллаллоҳу алайҳи васаллам: «Аллоҳга ва қиёмат кунига иймон келтирган аёл киши учун уч кундан ортиқ маҳрамсиз чиқиши мумкин эмас – ҳаром», деганлар. Демак, маҳрамсиз аёл кишининг сафарга чиқиши мутлақо мумкин эмас, бу нарсаларни яхши ўйлаб, тушуниб олиш керак. Ҳозирги кунда аёлларнинг турли юртларга кетиб қолишлари, тижоратдан бошқа, ҳаром ишларни қилишлари катта бир мусибатга айланиб қолган. Мана шу мусибатнинг пайдо бўлишига, шундай ноқулай ҳолатларнинг бўлиб туришига, асосан эркаклар айбдор. Агар эркаклар ўз қизини, синглисини, опасини, хотинини, онасини нафақаси билан таъминлаб, барча нарсаларини муҳайё қилиб, уларнинг муаззаза, мукаррама бўлиб яшаб боришларини таъминлаганларида ва яхши бир раҳбар сифатида аёлларининг беҳуда сафарларга чиқишларига йўл қўймаганларида, балки унинг йўлига тўсиқ бўлганларида, мана шу нарсалар бўлмас эди. Бу ерда, демак, аёллар эрлари уларни нафақа билан таъминлай олмаганликлари учун ҳам шундай ношаръий сафарларга чиқишга, пул топишга уринаётган бўлишлари мумкин. Иккинчидан, баъзилари ўзбошимчалик қилиб, ҳавойи нафсига берилиб қилаётган бўлишлари мумкин. Бунга эркакларнинг индамай қараб туриши қўшилса, албатта, гап эркакларнинг ҳам айби борлигига бориб тақалади. Шунга ўхшаш барча ҳолатларда ҳам мана шу мулоҳазалар қилинади. Шунинг учун бу иллатни йўқ қилишда, аввало, аёллар ўзлари жонбозлик кўрсатишлари, қолаверса, эркаклар зиммаларидаги масъулиятни сезишлари, аёлларининг кўчага чиқишга, маҳрамсиз ҳафталаб бошқа юртларда сафарларда юришга мажбур қилаётган нарса нима эканлигини билиб-ўрганиб, ана шу етишмовчиликни тўлдириш учун ҳаракат қилмоқликлари лозим бўлади. Валлоҳу аълам.\n16:39 / 14.11.2018 1021\n07:05 / 15.11.2018 1141\n1195 19:10 / 01.05.2019\n2761 16:00 / 27.12.2018\nФарзандингиз Рамазон завқи ва қувончини ҳис қилсин!\nРамазон ойи рўзаси бошқа ибодатлардан кўра болаликнинг ҳаяжонли хотираларини уйғотиш билан қадрлидир. Ҳар қандай инсон тийнатида самимият ва софлик, беғуборлик давоми...\n807 17:10 / 06.05.2019\n1805 10:15 / 28.11.2019


Ўзбекистонда энг кўп ойликни қайси соҳада ишловчилар олмоқда, энг кам ойликни-чи? » Ўзбекистон янгиликлари – Zamin.uz\nЎзбекистонда энг кўп ойликни қайси соҳада ишловчилар олмоқда, энг кам ойликни-чи?\n22 январь 2019, 12:23\n2018 йил январь-декабрь ойларида Ўзбекистон Республикасида энг юқори ўртача ойлик номинал ҳисобланган иш ҳақи банк соҳаси ходимларида қайд этилди, энг ками - соғлиқни сақлаш соҳасида. Бу ҳақда Давлат статистика қўмитаси сайтида хабар берилган.\nТаъкидланишича, Ўзбекистон Республикасида ўртача ойлик номинал ҳисобланган иш ҳақи 1,8 млн сўмни (216 АҚШ доллари) ташкил этди. Бу кўрсаткич 2017 йилнинг мос даврига нисбатан 25,0%га ўсган.\n2018 йилнинг ноябрь ойи бошида Ўзбекистон ҳукумати давлат ишидаги ходимлар иш ҳақини оширишга қарор қилди: ўқитувчиларга - 10 фоиз, тиббиёт ходимларига - ўртача 26,5 фоиз.\nЯнгиликлар » Жамият » Ўзбекистонда энг кўп ойликни қайси соҳада ишловчилар олмоқда, энг кам ойликни-чи?\n20:46 Россиядаги энг сердаромад касблар маълум қилинди


Умрага борган ўзбек ҳожилари "ёт мафкурадан сақланиш учун" ЎзТВни кўради\nРамазон ойида, 10 июлдан 29 июлгача давом этадиган Умра зиëратига борадиган дастлабки 670 ўзбекистонлик билан сафаролди суҳбатлари ўтказилмоқда.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита матбуот хизматига кўра, Умра зиёрати муддати 10 кунни ташкил этади. Зиёратчилар 4 кунни Мадинаи Мунавварада, 6 кунни эса Маккаи Мукаррамада ўтказиши режалаштирилган.\nЎзбекистонлик зиёратчилар Мадинада “Масжидул-Набавий”га қўшни бўлган “Ажниҳат ат-Тоййиба” меҳмонхонасида, Маккада эса Каъбатуллоҳдан 1 километр наридаги “Нама ал-Мавадда” меҳмонхонасида истиқомат қилади.\nУмра сафари чоғида зиëратчилар 8 кишилик ишчи гуруҳ тарафидан бошқарилиши ҳам маълумотда айтилди.\nЗиëратчиларни назорат қилиш учун 4 мулозим ва 27 врач ҳам Ўзбекистондан уларга қўшиб жўнатилади. Ўзбекистондан борган 4 ошпаз зиëратчиларга ўзбекча овқатлар пишириб бериши ҳам ҳабарномада айтилган.\nХабарномада таъкидланишича Умрага борган ўзбек зиëратчилари учун меҳмонхоналарда Ўзбекистон телеканалларини томоша қилиш ҳам ташкил қилинган.\nУмрага йўл олган ўзбек зиëратчиларига яратилган шароитлар ҳақида гапирган Ўзбекистон Мусулмонлари идораси раиси ўринбосари Шайх Абдулазиз Мансур Саудиядаги ўзбек хожилари борадиган меҳмонхоналарда Ўзбекистон телеканалларини томоша қилиш бўйича шароитлар яратилганлигини Озодликка айтар экан, жумладан бундай деди:\n- Яратилган шароитлар жуда яхши. Мехмонхонада Ўзбекистон телевидениеси Биринчи канали дастурлари зиëратчиларга кўрсатилади. Саудия бизга 25 мингдан 30 минг кишигача квота берган. Лекин 25 минг квота бор, деб 25 минг кишини шундайча юборилавермайди-да. Мана ҳозир беш минг кишини обориб-обкелиняпти. Шуларнинг бирортасини йўқолиб, адашиб, қаровсиз қўймасдан олиб бориб-олиб келиш учун бизга беш минг одам етарли бўляпти. Лекин талаб кўп. Бораман деб ариза ëзганлар кўп, дейди Ўзбекистон Мусулмонлари идораси раиси ўринбосари Шайх Абдулазиз Мансур.\nОзодликка маълум бўлишича¸ шу кунларда зиëратчилар билан суҳбатлар олиб борилмоқда.\nТошкент Ислом институтидаги Озодлик манбасининг айтишича¸ 20 июнь куни Тошкент Ислом институти мажлислар залида “Умра-2014” мавсуми бўйича Ишчи гуруҳи ва Гуруҳ раҳбарлари иштирокида йиғилиш бўлган.\n- Йиғилишда Умра зиёрати борасида Ўзбекистон ва Саудия Арабистонида амалга оширилиши керак бўлган ишлар юзасидан вазифалар белгиланди. Шу вазифалардан бири зиëратчиларнинг ëт мафкура таъсиридан сақлаш борасида бўлди. Тасдиқланган рўйхат асосида мажлисга келган элликбошилар Дин ишлари бўйича қўмита ва Ўзбекистон мусулмонлари идорасининг тегишли қарор ва буйруқлари билан танишишди. Элликбошиларга араб тилида суҳбатлашиш учун махсус қўлланмалар, кўргазмали қуроллар ва адабиётлар тарқатилди. Элликбошиларга умра ибодати пайтида Ўзбекистон фуқароларининг юриш-туришига бўлган талаблар ҳақида зарур тавсиялар берилди, дейди Озодлик манбаси.\nЎзбекистон муслмонлари идораси 2014 йил давомида Умра зиëратига 6400 киши бориши ҳақида қарор қабул қилган.


Серб миллатчилари раҳбари устидан суд давом этади\n05 декабр 2021, Тошкент вақти: 07:29\nСерб миллатчилари лидери Воислав Шешел устидан суд 12 январь куни қайта бошланади. Бу ҳақда кеча собиқ Югославия бўйича халқаро жиноят суди эълон қилди.\nШешел устидан бошланган судлов гувоҳлардан бирининг қўрқитилгани тўғрисидаги кўрсатмалар туфайли қарийб бир йил муқаддам тўхтатиб қўйилган эди.\nСерб радикал партияси етакчиси Шешел ўтган асрнинг 90-йилларида бўлиб ўтган урушлар чоғида мусулмонлар ва хорватларни қийноққа солганликда, ўлдирганликда ҳамда қувғин қилганликда айбланмоқда.\nВоислав Шешел умрбод қамоқ жазосига маҳкум этилиши мумкин.\nУнинг ўзи айбини тан олмаяпти.


ИнтерФУТБОЛ :: Ёзнинг сўнгги кунига салом!\nЁзнинг сўнгги кунига салом!\nКуни кеча тажрибали ҳамкасбимиз Раҳимжон ака Ирисов билан ҳаётнинг баланд-паст, равон ва ўнқир-чўнқир йўллари хусусида узоқ суҳбатлашдик. У киши Президент Шавкат Мирзиёевнинг Наманган вилоятига ташрифи таассуротларини тўлқинланиб сўзлади.\n- Бугун Исҳоқхон Ибрат ҳазратларининг руҳлари шод. Икромхон Нажмиддиновнинг кучига яна куч қўшилди. Ортда қолган ҳар бир эзгу иш кишининг нурли келажагини белгилайди. Тўғри, эзгу амалларингизни кимдир яқиндан билади. Бошқа бировга бу жараён номаълум. Шунга кўра, муносабатлар ҳам турлича бўлади. Мана, бир асрдан зиёдроқ вақт ўтиб, Ибрат домла орзу қилган дамлар келди. Кимнинг ким эканлигини биладиган раҳбар - халқнинг бахти. Фидойи журналист ҳақ сўзларни айтди. Шу суҳбатдан сўнг мулоҳаза юритишда янада холисроқ бўлишимиз лозимлигини англадик.\nХабарингиз бор, ЎФФ президенти Мираброр Усмонов ҳукуматимиз томонидан «Дўстлик» ордени билан мукофотланди. Мўътабар ёш, юрт ва мамлакат олдидаги хизматлари учун у киши шундай мукофотга лойиқ топилди.\nЭътибор беринг, мухлислар уммонидаги кучли довуллар ҳали охиригача тинмаган бир паллада ЎФФ раҳбарига эътироф кўрсатилди. Бу - биз учун ибрат! Ибрат домлани қадрлаган инсоннинг ибрати бу! Ҳаммаси ҳақида ўйлар эканмиз, хаёл қурғур яқин ва узоқ тарих оралаб кеза бошлади. Ибрат домла 100 йилча муқаддам Наманган матбаасига асос солганди. Орадан шунча узоқ муддат ўтгач, инқироз ёқасига келган Наманган матбааси яна қаддини ростлаши учун шахсан мамлакат президенти кўмаклашмоқда. Қойил! Офарин! Ҳақиқат эгилади, букилади, лекин синмайди. Эндигина жаҳонга бўйлаётган мустақил юрт футболи ҳам ўз-ўзидан халқаро миқёсда эътироф этилмайди. Муҳим тарихий жараёнларда бошқарувчи шахс ва бошқарувчилик санъатининг аҳамияти беқиёс. Буни билган билади, билмаган эса йўқ. Сир эмаски, мухлисларимиз орасида ЎФФ ва унинг раҳбарияти фаолиятини маъқулламайдиганлар ҳам топилади. Бизнингча, бу - табиий жараён. Барчага бирдек ёқиш қийин. Қолаверса, ЎФФнинг миллий жамоамиз бош мураббийи масаласида танлаган позицияси хусусида ўзимиз ҳам бир неча бор танқидий мулоҳазалар битдик. Газетамиз ҳамиша холис танқид тарафдори ва бир-икки салбий ҳодиса боис, умумий ёки якуний хулоса чиқаришдан йироқмиз. Шу маънода айтсак, Мираброр Зуфаровичнинг давлат мукофоти билан тақдирланиши - айни муддао. Ҳар бир иш ўз вақтида бўлгани маъқул. Мираброр Усмонов 70 ёшда ва ЎФФ янгиланиш арафасида. Шундай вазиятда ортга назар ташламоқ ва амалга оширилган хайрли ишлар учун ЎФФ раҳбарини олқишламоқ - улуғ фазилат.\nФутболимиз бир неча марта йил якунлари бўйича ФИФА ва ОФК томонидан рағбатлантирилди. Очиғи, барча номинантлар ҳам Равшан Эрматов каби рақобатчилардан яққол устунлик қилишмагани аниқ. Сервер Жепаров иккинчи бор Осиёда йилнинг энг яхши футболчиси сифатида тан олинганида ёки бир йўла 3 нафар ёш футболчимиз ўз йўналишларида даъвогарларнинг якуний учталик рўйхатидан ўрин олганида, ўзимиз ҳам беихтиёр ҳайратланганмиз. Шахсий фикримизча, ўша лаҳзаларда футболчиларимизга омад шунчаки, кулиб боқмаганди. Бундай вазиятда кимнинг тоши оғирлик қилса, омад тарозисининг палласи у томон оғади. Демоқчимизки, ОФК залворли раҳбари сабаб ҳам ЎФФга ҳурмат кўзи билан қарашни ўрганди. Узатилган қўли ҳавода муаллақ қолган форс ҳакамининг аҳволини кўрган Осиё футбол жамоатчилиги ЎФФ раҳбарининг аслида кимлигини англаб етди. Халқаро расмий тадбирлар чоғи салобат ва сурур билан қўр тўкиб туришни ҳар бир раҳбар ҳам эплайвермайди. Мираброр Усмонов - шу ишни уддалаганлар илғори.\nЮқоридагиларнинг барчаси - яқин тарих. Кечаги ютуқлар - ҳали мухлислар ёдидан ўчмаган шод-хуррамлик. Айнан Мираброр Зуфарович бош-қош бўлган футболимизнинг бу нурафшон лаҳзаларига. «Трактор»да ишлаб юрган Вадим Абрамовга бирдан юксак ишонч билдирилиши кимнинг хаёлига келган дастлаб? Мираброр Усмоновнинг! Кейинчалик бу мураббийни кутилмаганда истеъфога чиқарган ҳам шу инсон! Рио-2016 мусобақалари чоғи Ҳасанбой Дўсматов биринчи олтин медални қўлга киритгунча энг кўп куйинган ҳам Мираброр Усмонов эди. Бошқача айтганда, футболимизнинг халқаро ютуғини ҳаммадан кўра, кўпроқ хоҳлайдиган инсон ҳам ЎФФ раҳбари! У ҳамон янги ютуқлардан умидвор. Аниққи, хусусан, футболчиларимиздан жаҳон чемпионати йўлланмасини кутмоқда. Ирмоқлар катта дарёлар сари ошиқади, шошилиб оқади. Катта дарёлар эса уларни бағрига олиб, сокин ва қудратли оқими билан улкан уммонлар сари боради. Таъбир жоиз бўлса, Мираброр Усмонов ҳам барча яхши-ёмон гаплар, ижобий ва салбий натижаларни бағрига босиб, футболимизни янги зафарларга чорламоқда. Вақт эса жуда оз қолди. У бизни узоқ куттирмайди. Мустақиллик айёми кунлари икки тарихий синовдан ўтади. Мираброр Усмонов байрам кайфиятига натижанинг таъсирини теран тушунадиган раҳбар. Демак, шунга яраша саъй-ҳаракат бўлиши аниқ. Бироқ ҳаракатлар самараси ЎФФ ва унинг раҳбарияти хоҳиш-иродасигагина боғлиқ эмас. Майли, мураббий мавзусини нари сурайлик, ахир футболчиларимиз ҳам ғалаба учун шахсий масъулиятни ҳис қилишлари керак эмасми? Хўш, миллий жамоамизнинг қайси аъзоси «90 дақиқалик баҳс учун 90 кун тайёргарлик!» шиори остида шахсий режа ишлаб чиққан ва унга қай даражада амал қилмоқда? Бу саволлар футболчиларимизга ҳавола. Ҳарқалай, ғалаба учун Игорь Сергеевнинг ўша икки ўйинда жон фидо қилиши - ғирт мантиқсизлик. Ўйин чоғи оғзини каппа-каппа очиб майдонга йиқилгандан кўра, тайёргарлик жараёнида ўзини қийнаган футболчи ҳурматга сазовор. Ана, араб футболида Сардор Рашидовнинг имкониятлари юксак баҳоланмоқда. Араблар кимга қанча пул сарфлашни яхши билишади. Уларнинг кўзларига Роналду бўлиб кўринаётган Сардор терма жамоамиз учун муҳим ғалаба голларини қачон уради? Яна савол! Ҳолбуки, ғалаба учун савол ёки фидойилик ҳақидаги ажабтовур сўзлар эмас, балки ГОЛ керак, кўп ГОЛ! «Оғиздаги ош эмас бу!» дер балки баъзи футболчилар. Ҳа, оғиздаги ош эмас, балки майдондаги ишдир ГОЛ!\nЎша голлар шукуҳи ва орзуси ила Сизни қутлаймиз, Мираброр Зуфарович!\nМуҳаммад Вали, InterFUTBOL газетаси\nXameleon degan kaltakasaklar oilasiga kiruvchi jonzod bor,o'z rangini dushman xavf solgandi xar xil tusga o'zgarti\nszlargayam dushman xavf solyapdimi diman,maqolalaringizda M.Usmonovga xurmat extirom ko'rsatishni boshlabsizlar


Автопойгачи, таржимон ва банкир. Футболчи бўлмасдан мураббийлик қилаётган юлдуз мутахассислар | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nАвтопойгачи, таржимон ва банкир. Футболчи бўлмасдан мураббийлик қилаётган юлдуз мутахассислар\nАвтопойгачи, таржимон ва банкир. Футболч...\n23:45 / 13 Oct\nМиллионлар ўйини футболда шундай гап бор: «яхши футболчи ҳар доим ҳам яхши мураббий бўлавермайди». Ва айнан ушбу ибора узоқ йиллардан бери ўз исботини топиб келмоқда. Айни дамда жаҳон футболининг энг номдор мураббийлари қаторида тилга олинадиган Хосеп Гвардиола (бироз баҳсга сабаб бўлиши мумкин), Юрген Клопп, Томас Тухель сингари мураббийлар ўртамиёна футболчи бўлган. «Футбол қироллари» сифатида тилга олинадиган Диего Марадона, Пеле ва бир қатор етук футболчилар эса мураббийлик борасида катта натижалари билан умуман мақтана олмайди. Шу билан бирга, ҳам яхши футболчи, ҳам етук мураббий сифатида фаолият юрит(аёт)ганлар ҳам бор, бундайлар сирасига Зинедин Зидан, Ёхан Кройф, Антонио Конте, Карло Анчелоттини келтириш мумкин. Аммо мураббийлар орасида яна бир тоифа борки, уларни футболнинг «асл эгалари» (футбол ичидан чиққанлар) унчалик ҳам хушламайди. Бу тоифа мураббий бўлишдан олдин профессионал футболчи бўлмаган мутахассислардир. «Дарё» бугун (тўлиқ рўйхатга даъво қилмаган ҳолда) ана шундай мураббийларнинг таниқлилари ҳақида ҳикоя қилади.\nАльберто Заккерони (Италия, 68 ёш)\nРўйхатни 2011 йилда Япония терма жамоасини Осиё чемпиони қилган италиялик мутахассис Альберто Заккерони бошлаб беради. Ёшлар ва ҳаваскорлар ўртасида бир қанча муддат тўп суриб, профессионал фаолиятини йўлга қўя олмаган Заккерони 30 ёшида мураббийлик фаолиятини бошлайди. У фаолияти давомида Италиянинг уч гранди — «Милан», «Интер» ва «Ювентус»ни бошқарган кам сонли мураббийлардан бири ҳисобланади. Бундан ташқари, Заккерони «Удинезе», «Лацио» «Торино» клублари, Япония ва БАА терма жамоаларига ҳам устозлик қилган. Унинг энг катта ютуқлари сифатида 1999 йилда «Милан»ни Италия чемпиони қилгани ва 1998 йилда «Удинезе» билан А Серияда бронза медалини қўлга киритганини айтиш мумкин. Шунингдек, юқорида тилга олинганидек, у Япония терма жамоасини Осиё чемпионати ғолибига айлантирган.\nКарлуш Кейруш (Португалия, 68 ёш)\nЎзбекистонлик мухлисларга Эрон терма жамоасидаги фаолияти орқали яхши таниш бўлган Карлуш Кейруш 20 ёшгача бўлган футболчилар ўртасида Португалияни икки марта чемпион қилгани билан мураббий сифатида дунёга танилган.\nАсли Мозамбикда туғилган Кейруш анча ёшлигида профессионал футболчи бўла олмаслигини тушуниб етади ва ўзини мураббийлик соҳасида синаб кўришга қарор қилади. Ёшлар билан катта муваффақиятларга эришгач, унга Португалия миллий терма жамоаси ҳам ишониб топширилади. Бироқ асосий жамоада унинг омади юришмайди, португаллар унинг қўл остида Евро—1992 ва ЖЧ—1994 га чиқа олмайди.\nШундан сўнг у «Спортинг» клуби ҳамда БАА ва ЖАР терма жамоаларида фаолият юритиб, маълум ютуқларга эришади. Кейинчалик унинг иқтидорини Алекс Фергюсон пайқайди ва уни «Манчестер Юнайтед»га таклиф қилади. Фергюсон билан Англия Премьер Лигаси ғолиби бўлади, бу натижа унинг «Реал»да иш бошлашига замин яратади. Бироқ Мадрид клуби уни қониқарсиз натижалар туфайли бир йилдан сўнг истеъфога чиқаради.\n2008 йилда Кейруш яна Португалия термасида иш бошлайди. Бироқ бу сафарги натижалар ҳам арзигулик бўлмайди.\n2011—2019 йилларда эса Эрон терма жамоасини бошқаради ва Осиё жамоасини икки марта Жаҳон Чемпионатига олиб чиқади. 2019—2020 йилларда Колумбияга устозлик қилган Кейруш ҳозирда Миср терма жамоасини бошқармоқда.\nАндре Виллаш-Боаш (Португалия, 43 ёш)\nАндре Виллаш-Боаш ҳақида гап кетганда, кўпчилик мухлислар уни Еврокубокларда ғолиб бўлган энг ёш мураббий сифатида эслайди. У 17 ёшидан бошлаб мураббийликка ўқий бошлаган ва 19 ёшида профессионал жамоани бошқариш имкониятини берадиган А категориясига эга бўлади. 2003 йилдан бошлаб «Порту»да Жозе Моуриньога ассистент сифатида иш бошлайди. Моуриньо «Интер» ва «Челси»ни бошқарганда ҳам унга ёрдамчилик қилади. 2010 йилдан эса «Порту»да мустақил иш бошлайди. Ўша мавсумда жамоа билан Португалия чемпионати ва Кубоги, мамлакат Суперкубоги ҳамда Европа Лигасида ғолиб бўлади. У бу натижаларга эришган вақтида бор-йўғи 34 ёшда эди.\nШундан кейин унинг фаолиятида пасайиш кузатилади — қисқа муддатдан «Челси» ва «Тоттенҳэм»ни бошқаради. Бундан ташқари, унинг резюмесида «Зенит» ва «Шанхай СИПГ» каби клубларни ҳам учратиш мумкин. Унинг сўнгги иш жойи Франциянинг «Марсель» жамоаси бўлди, у 2021 йилнинг баҳоридан бери ишсиз.\nВиллаш-Боаш ўзини автопойгада ҳам синаб кўришга улгурди. 2018 йилда у Дакар раллисида иштирок этди. Унинг жамоаси йўлтанламас автомобиллар йўналишида 4-кунга келиб 41-ўринда бораётганди. Бироқ унинг автомобили аварияга учрайди ва Андре белидан жароҳат олади. Шундан кейин унинг «Овердрайв» жамоаси мусобақадан чиқади.\nРафаэл Бенитес (Испания, 61 ёш)\nРафаэл Бенитес Виллаш-Боашдан фарқли ўлароқ анча вақтгача футбол билан шуғулланган. У Мадрид клубларининг ёшлар жамоаларида тўп сурган, бироқ 1979 йилги Универсиада ўйинларида жароҳат олиб, ҳали бошланиб улгурмаган карьерасига нуқта қўяди.\nЖароҳатидан кейин қуйи лига жамоаларида тўп тепган Бенитес 1986 йилдан бошлаб профессионал мураббий сифатида иш бошлайди. У бошқарган клублар рўйхатига қаралса, фақат машҳур номларни учратиш мумкин: «Валенсия», «Ливерпуль», «Интер», «Челси», «Наполи», «Реал Мадрид» ва «Ньюкасл». Эътиборлиси, Бенитес мазкур клубларнинг барчаси билан совринларга эга чиққан, фақатгина унинг «Реал»даги ярим йиллик даври совринсиз ўтган. 2019 йилдан 2021 йилгача Хитойга ҳам саргузашт қилиб келган Рафа ҳозирда «Эвертон»га устозлик қилмоқда.\nЖозе Моуриньо (Португалия, 58 ёш)\nСўнгги ўн йилликнинг энг яхши мураббийларидан бири Жозе Моуриньо юқоридаги ҳамкасбларидан фарқли равишда жароҳат сабаб эмас, балки ўз хоҳишига кўра футболчи бўлиш фикридан қайтади. У ўзини келажакда мураббий сифатида кўради ва шу соҳада таълим олишни бошлайди. «Беназир» болалар жамоасидан то дунёнинг энг кучли клубларигача бўлган йўлни босиб ўтади.\nМаълумки, футбол оламида ўз ўрнига эга бўлган айрим мутахассислар Моуриньонинг мураббийлик қобилиятига шубҳа билан қарайди ва уни шунчаки омади келиб қолган оддий бир таржимон (бундай дейишларига сабаб, Моур мураббийлик курсисига ўтиргунига қадар клубларда таржимонлик қилган) деб билади. Бироқ Моуриньога нисбатан бундай дейилиши адолатсизликдан бошқа ҳеч нарса эмас. Унинг танқидчилари бундай жиддий баёнот бериш учун камида «Порту» даражасидаги клуб билан Чемпионлар Лигасида ғолиб бўлиши керак, Моуриньо эса бу ишни узоқ бўлмаган 2004 йилда уддалаган.\nМавзуга доир: Беназир. «Реал»га устозлик қилган, ундан олдин эса «Барселона»да таржимон бўлган Жозе Моуриньо ҳақида\n«Порту»дан кейин «Челси», «Интер», «Реал», «Манчестер Юнайтед» ва «Тоттенҳэм» сингари жамоаларни бошқарган «Беназир» Португалия, Англия, Испания ва Италия чемпиони ҳисобланади. Шунингдек, у «Интер» билан ҳам Чемпионлар Лигасида ғолиб чиққан.\nБундан ташқари Моуриньо ўзининг ноодатий характери ва «теша тегмаган» иқтибослари билан ҳам исталган мураббийдан ажралиб туради. Айнан шу сабаб ҳам унга юқорида тилга олинган «Беназир» лақаби берилган.\nМоур ҳозирда «Рома»ни яна аввалги даражасига қайтариш устида ишламоқда. Умуман олганда, ёшлигида футболчи бўлмаган мураббий учун ёмон натижалар эмас, шундай эмасми?\nМаурицио Сарри (Италия, 62 ёш)\nСаррининг ҳаёт йўли мазкур рўйхатдагиларникидан тубдан фарқ қилади. Ёшлигида велоспорт билан шуғулланади, шундан сўнг футболга қизиқиб қолади. Лекин миллионлар ўйинида ҳам омади юришмагач, ўзини банк соҳасида синаб кўради.\nБироқ 33 ёшида яна футболга қайтади ва Италиянинг олтинчи дивизионида иштирок этадиган жамоага мураббий бўлади.\nШу тариқа у босқичма-босқич олдинга қадам ташлайди ва 55 ёшида, 2013/14 йилги мавсумда камтаргина «Эмполи»ни А Серияга олиб чиқади. Ўшанда жуда кўплаб экспертлар «Эмполи»ни аутсайдер сифатида баҳолаб, жамоа яна Б Серияга тушиб кетади деган фикрни илгари сурганди. Аммо Сарри жамоаси якунда барча тахминларни йўққа чиқара олди ва мусобақани 15-ўринда якунлаб, элитада қолиш вазифасини бажарди.\nКейинчалик «банкир»нинг саргузаштлари янада қизиқ тус олди: у «Наполи»га мураббий бўлди ва неаполликлар билан Италия чемпионатида икки бор кумуш ва бир марта бронза медалига сазовор бўлди. 2018/19 йилги мавсумда «Челси» билан Европа Лигасида ғалаба қозонди. 2019/2020 йилги мавсумда эса «Ювентус» билан А Серия ғолиби бўлади. 2021 йилнинг июнь ойидан Римнинг «Лацио»сида иш бошлади.\nМураббийликни энди бошлаш арафасида турган ёш ва тажрибасиз йигитларга Саррини бемалол қатъият ва меҳнат намунаси сифатида кўрсатиш мумкин.\nЮлиан Нагельсман (Германия, 34 ёш)\nРўйхатимизга унинг энг ёш вакили Юлиан Нагельсман якун ясаб беради. У 19 ёшига қадар турли жамоаларда қўним топиш учун ҳаракат қилган, бироқ тиззасидаги сурункали жароҳатлар туфайли ҳали эскириб улгурмаган бутсиларини михга илади.\nШундан сўнг у бизнес ва спорт соҳасида таҳсил олади ва маълум муддат «Аугсбург» клубида «Челси»нинг ҳозирги бош мураббийи Томас Тухель билан ишлаб кўради.\n2010 йилда эса «Ҳоффенҳайм» структурасида иш бошлайди. 2016 йилда, 28 ёшида жамоага бош мураббий этиб тайинланади. Шу тариқа у Бундеслиганинг энг ёш мураббийига айланади. «Ҳоффенҳайм»даги дастлабки мавсумда жамоани элитада сақлаб қолишнинг уддасидан чиққан бўлса, келаси йилларда жамоа Германия чемпионатида 4 ва 3-ўринларни эгаллайди. Бу клуб тарихидаги энг яхши натижалар эди.\n2019 йилда Нагельсманнинг фаолиятида янги саҳифа очилади, у «Лейпциг» бош мураббийи этиб тайинланди. Лейпциг клуби унинг қўл остида Бундеслигада 3-ўринни эгаллаган бўлса, Чемпионлар Лигасида ярим финалга қадар етиб боришнинг уддасидан чиқади.\n2021 йилда унга мамлакатнинг энг номдор ва кучли клуби — «Бавария» ишониб топширилди. Нагельсман Германия терма жамоасига кетган Ҳанс Фликнинг ўрнини эгаллади. 34 ёшли Нагельсман мураббий сифатидаги илк совринини 2021 йилнинг август ойида қўлга киритди: «Бавария» билан Германия Суперкубогида «Боруссия Д»ни мағлуб этди.\nҲамма нарса яхшиликка деганларидек, Нагельсман агар футболчи бўлганида ҳам шундай ютуқларга эришган бўларди деб ҳеч ким кафолат бера олмайди...\n«Шалпангқулоқ» ортидан қувиб: Чемпионлар Лигасининг асосий фаворитлари ҳақида\nЗидан, Конте, Вальверде ва бошқалар. Ишсиз юрган етук мураббийлар\n08:58 | 27 Oct\n08:42 | 27 Oct\n08:31 | 27 Oct\n07:21 | 27 Oct


(Профессор Ахтам Ўраловдан сабоқ)\nОтам Ўрол Синдоров ҳаётини муаллимликка бағишлаган. Суҳбатларда бадиий асарлар қаҳрамонлари сўзларини ўз жойида ишлата биларди. Айниқса халқ иборалари, мақолларини жуда содда ва чиройли шарҳлаб берарди.\nБир куни у киши шаҳардаги квартирамизга меҳмон бўлиб келдилар. Ихчам залда ўтириб, дастурхон қўйгач, мен атрофимдаги ёш болаларимга: «боринглар, нариги уйга ўтинглар, бу ерда «чув-чув» қилманглар» деб уларни чиқариб юбордим.\nБолалар чиқиб кетгач, отам мени койиди:\n– Ундай қилма, домла, болалар суҳбатимизни эшитсин, суҳбатимиздан ўргансин.\nНоқулай аҳволдан қутулиш учун:\n– Ўргансалар-ку майли, кўп чувиллаб сизнинг бошингизни қотирмасин, чарчаб келгансиз, – дедим.\n…Ўша куни кечки овқатдан сўнг отам билан анча суҳбатлашдик. Гап устида у киши столдаги мева солинган вазадан бир дона олма олиб, қўлида айлантириб, сўнг деди:\n– Мана кўраяпсами, бу олма, унинг данаги ичида. У данаги – фарзандини асрайди. Аввало пўстлоғи, кейин мағзи билан асрайди. Мағзидаги охирги томчи сув қолгунча уни асрайди. Шунинг учун бу данакларни эксанг, ундан ниҳол униб чиқади. Болани асрамоқ уни фақат ҳимоялашгина эмас, ҳаётга пишиқ тайёрлаш ҳам, ўғлим. Шунинг учун данаги пишмагунча олмани истеъмол қилиб бўлмайди.\nМИЛЛИЙ ҚЎШИН ОРЗУСИ\n🕔16:37, 22.01.2021 ✔29\nЎтказиб юборилган қўнғироқ\n🕔10:43, 28.12.2020 ✔577\nТаҳририятдан қайтаётганимда ҳавонинг авзойи бузуқ эди. Бекатда бироз турганимдан сўнг, автобус келди.\n🕔18:23, 12.11.2020 ✔886\nЎзбекистон мазкур глобал жараёндан қандай сабоқ ва хулосалар чиқариши керак?\n✔ 29 🕔 16:37, 22.01.2021\n✔ 577 🕔 10:43, 28.12.2020\n✔ 886 🕔 18:23, 12.11.2020\n✔ 832 🕔 18:18, 12.11.2020\nОЛМАСИЗ «ОЛМА ШАРБАТИ»\nТанамизни алдаш аянчли оқибатларга олиб келмайдими?\n✔ 851 🕔 10:00, 06.11.2020


«ICTWEEK Uzbekistan 2019» - АКТ ҳафталигини ўтказиб юборманг!\niPhone 11 Pro’да суратга олинган илк фильм Тим Кукни ҳам ҳайратга солди! (+видео)\n"Хитойча муваффақият" ҳақида билмаслигингизни билмаганларингизни билиб олинг!\nДомен ва ҳостинг нима?\nСайт очиш, дастурлаш ёки информатиканинг бирор йўнлаши билан шуғулланадиган ҳар қандай одам албатта “домен”, “ҳостинг”, “сервер” каби тушунчаларга дуч келади. Мақолада бу...\nSnapchat хотираларни “авлодлар учун” сақлаб қўйиш хизматини тақдим этди\nМаълум бир фойдаланувчида Memories функциясидан фойдаланиш имкони пайдо бўлса, у бу ҳақда билдиришнома олади


ЎзА - Урганчда тезкор коммунал хизмати йўлга қўйилди\nУрганчда тезкор коммунал хизмати йўлга қўйилди\nХоразм вилояти Уй-жой коммунал хизмат кўрсатиш бошқармаси ҳузуридаги «Таъмирлаш-тиклаш хизмати» Давлат унитар корхонасига иккита автомашина берилди.\nКоммунал хизмат кўрсатиш соҳаси халқимизнинг турмуш даражасини ошириш, аҳолининг кундалик эҳтиёжларини қондириш, улар учун қулай яшаш шароитини яратишда муҳим аҳамиятга эга. Ушбу соҳа мутахассисларининг фидокорона меҳнати туфайли аҳолига тоза ичимлик суви ва иссиқлик энергияси етказиб берилмоқда. Шаҳар ва туманлардаги кўп квартирали уй-жойлар обод бўлмоқда, йиллар давомида аҳолини қийнаб келаётган муаммолар изчиллик билан ҳал қилинмоқда.\nЎзбекистон Республикаси уй-жой коммунал хизмат кўрсатиш вазири ўринбосари Назиржон Назиров вазирлик жамғармаси маблағлари ҳисобидан харид қилинган 2 та Дамас автомобилини Хоразм вилояти уй-жой коммунал хизмат кўрсатиш бошқармаси ҳузуридаги «Таъмирлаш-тиклаш хизмати» Давлат унитар корхонасига топширди.\nЭндиликда корхона мутахассислари Урганч шаҳри бўйлаб ушбу транспорт воситасида кўп хонадонли уйларда яшовчи аҳолига турли йўналишларда маиший техникаларни ўрнатиш ва таъмирлаш, сантехник, электрик ва бошқа хизматларни таклиф этиш имкониятига эга бўлди.\n–Аҳолига коммунал хизматлар кўрсатиш тизимининг моддий-техника базасини ривожлантиришга алоҳида эътибор қаратилмоқда, – дейди вилоят уй-жой коммунал хизмат кўрсатиш бошқармаси ҳузуридаги «Таъмирлаш-тиклаш хизмати» ДУК раҳбари Санжар Қиличев. – Бу борадаги ишларни янада жадаллаштириш аҳолига тезкор коммунал хизмат кўрсатиш мақсадида ушбу автомобилларнинг ҳар бирида иккитадан мутахассис аҳоли хизматида бўлади. Ушбу хизматдан фойдаланиш учун фуқароларимиз «1184» – қисқа рақамига қўнғироқни амалга ошириб, манзил ва юзага келган муаммо ҳақида хабар қилсалар бас. Мутахассисларимиз зудлик билан етиб боришади ҳамда муаммо қисқа фурсатда бартараф этилади. Жорий йил якунига бориб ушбу хизматга яна иккита автомабил қўшилади.\nТадбирда таъкидланганидек, соҳани ривожлантиришга қаратилган шу каби муҳим вазифалар билан бир қаторда пандемия билан боғлиқ бу синовли кунларда аҳоли хонадонларига ва тиббиёт муассасаларига, айниқса, махсус карантин объектларига узлуксиз тоза ичимлик сувини етказиб бериш, кўп квартирали уй-жойларни иссиқ сув билан таъминлашга алоҳида эътибор қаратилади.\nУйлар ва унга туташ ҳудудларни дезинфекциялаш тадбирларини мунтазам равишда амалга ошириш учун сув ва иссиқлик таъминоти ташкилотлари, барча диспетчерлик ва авария хизматлари кучайтирилган иш режимида фаолиятини давом эттиради.


Ёмғир чақириш ва шамолни тўхтатиш маросимлари - Intangible Cultural Heritage of Uzbekistan\nЁмғир чақириш билан боғлиққ маросимлар, гарчи турли номлар билан юритилсада моҳиятан, бажарган вазифасига кўра бир хилдир. Сув билан боғлиқ урф-одат ва маросимлар ўзининг узоқ тарихига эга бўлиб, зардуштийлик дининг муқаддас китоби "Авесто"да ер, сув ва ҳосилдорликнинг худоси деб "Анахита"билан боғлиқ деб ҳисобласалар айрим мутахассислар эса уни ёмғир илоҳи Тиштирийа билан боғлаб талқин қиладилар.\n"Суст хотин" маросими Ўзбекистоннинг Жиззах, Қашқадарё, Сурхондарё, Наманган вилоятларидаги айрим қишлоқларда аёллар, Шўрчи, Косон туманларида ва ўзбек лақайларида эркаклар иштирокида ўтказилган. Бунда белгиланган вақтда ўн ўн беш нафар аёллар махсус ясалган қўғирчоққа кекса аёлнинг кийимини кийдиришган. Уни бир аёл кўтариб олган ва қолганлар унинг орқасидан эргашиб, қишлоқдаги уйларга бирма бир кириб чиқишган. Улар ҳар қайси ҳонодонга кирганда "Суст хотин" қўшиғини:\nСуст хотин, султон хотин,\nКўланкаси майдон хотин\nСуст хотинга не керак,\nШаррос-шаррос ёмғир керак.\nдеб айтишиб, қўғирчоқни устидан сув сепишган.\nХонадон эгаси эса мамнуят билан уларга атаган нарсаларини ҳадя этишади. Наманган вилояти Чуст туманида маросим учун қулай бўлган ҳафтанинг чоршанба куни ўтказилган ва аввало ўтганлар руҳига бағишлаб "ис" чиқарилиб, чўзма, палов пиширилган. Маросимда ёш болаларнинг кўпроқ бўлишига ҳаракат қилинган, чунки улар гуноҳсиз бўлиб, қилган дуолари яхши ижобат бўлишига ишонилган. Водийда тошбақани тескари қилиб қўйилса, ёмғир ёғади деган тасаввур ҳам бўлган.\nЁмғир чақириш билан боғлиқ маросимлар табиат ҳодисалари билан боғлиқ руҳий олам тўғрисидаги тасаввурлар натижаси бўлиб, ҳозирга қадар бирмунча ўзгарган шаклда, диний қарашлар билан ўзаро қоришган ҳолда анъанавий урф-одатлар замирида сақланиб қолган.\nШамолни тўхташиш билан боғлиқ маросим. Ўзбекларда сурункали қаттиқ шамол эсган вақтда уни тўхтатишга қаратилган махсус маросим ўтказилган бўлиб, бу м аросим "Чой момо" дейилган. "Чой момо" маросими Жанубий Қозоғистоонинг Туркистон ва Сайрам туманларида яшовчи ўзбекларда ўтказилган.\n"Чой момо" "чал момо" сўзининг фонетик ўзгарган шакли ҳисобланади. Қадимги туркийларда " чал" сўзи шамол маъносини ҳам англатган. Демак "чал момо" сўзи "шамол момо" деган маънони билдиради.\nЁз фаслида бошоқли экинлар пишган вақтда кучли шамол бўлиб, у сурункали давом этса, экинларни шамолдан ҳимоя қилиш мақсадида аёллар иштирокида кундуз куни "Чой момо" маросими ўтказилган. Маросим аввалида қишлоқ ёки маҳалладаги ёши кекса аёллар юзларига қоракуя суртишиб, қўлларига ҳасса олишиб "Чой момо" қўшиғини:\nЧой, чой, чой мома.\nЧой момаси ўлибди,\nдеб айтишиб қишлоқни айланиб чиқишган. Кекса ёшли момоларга бошларига қизил шолча ёпган бешта қизлар ҳамроҳ бўлишади. Уларнинг орқасидан етти-саккиз ёшли бола хуржун осилган эшакни миниб боради. Ўз навбатида маҳаллла аҳли уларга турли туман нарсаларни(буғдой, тухум, нон ва пул) тувҳа қилишади ва якунида қишлоқ аҳолиси белгиланган жойга тўпланишиб Шамол отага бағишлаб қурбонлик қилинади. Туркистонда "Чой момо" маросимни аёллар эмас, балки бошига кулоҳ кийиб олган ёки салла ўраб, юзига қоракуя суртиб олган ики эркак киши томонидан ўтказилган. Ҳозирда бу маросим халқ ҳаётида деярли ўтказилмайди ва фақат фольклоршуносликка оид адабиётлардагини сақланиб қолган.


Футшток - мезон | Megadunyo.UZ\nАвтор: admin 0 Комментариев денгиз бўйи, денгиз сатҳи, мезон, океан, сув сатхи, футшток\nХариталарда тепалик ва тоғларнинг баландлиги денгиз сатҳидан (юзидан) ҳисоб қилинишини биласиз. Аммо дунёда денгизлар кўп, уларнинг сатҳи ҳаво ҳарорати, босими, ер айланиши, шамоллар, қалқиш ва қайтиш сабабли бир текисда эмас. Ҳатто бир куннинг ўзидаёқ бир неча марта ўзгариб туради. Россия ҳудудидаги денгизлар сатҳи ҳам ҳар хил: Болтиқ денгизи юзидан Қора денгиз сатҳи 25, Беринг денгизиники эса 75 сантиметр паст. Австралиянинг шимолий қирғоғи билан жанубий қирғоғи орасида сув сатҳи икки метр тафовут қилади. Шунга қарамай, бирор таянч нуқтаси бўлиши керак эди. Ниҳоят, Болтиқ денгизи ва Фин қўлтиғидаги Кронштадт қафасининг сув юзаси шундай андаза учун танлаб олинган.\nДенгиз бўйига битта узун темир тахтача ўрнатилган. Тахтачанинг 135 сантиметр қисми сув ичида, 350 сантиметри эса сувдан ташқарида кўриниб туради. Унда сувнинг суткада, ойда ва кўп йиллар мобайнида кўтарилиб-пасайиб туриши белгиланган ва ўртача ҳолати нол деб олинган. Шу сув ўлчагич рейка Кронштадт футштоги деб юритилади ва барча баландликлар ўшанга нисбатан ўлчанади. Хариталарда «денгиз сатҳидан баландлиги» ёзувини ўқиганда билингки, ҳисоб сиз ҳозиргина ўқиган Кронштадт футшогидан бошланган. Масалан, Тошкент 470, Коммунизм чўққиси 7495 метр баландликда, Каспий денгизининг қирғоғи эса 28 метр пастликда.\nЧет элларда бошқа нол кўрсаткичлар қабул қилинган. Масалан, Франсияда ўртаер денгизи бўйидаги Марсел футштоги, Голландияда Амстердам футштоглари денгиз сатҳидан баландликни ўлчаш мезони ҳисобланади.\nОкеан сатҳининг ҳолати Ернинг сунъий йўлдошларидан кузатиб ўлчанганда жуда ҳам нотекис эканлиги аниқланди. Океан сиртида катта-катта (эни бир неча километрга ёйилган) сойликлар ва дўнглар бор экан. Масалан, Ҳиндистон ярим-оролининг жанубида, экватор атрофида океан сувининг юзи 112 метр чўккан, Гренландия ва Европа ўртасидаги сув 68 метр кўтарилиб туради. Бундай ҳолатнинг сабаби — Ер тар-кибидаги қаттиқ жинсларнинг турлича жойлашгани, ядро нақ-марказда бўлмай, бироз четроққа сурилгани, оғирлик кучи ҳар жойда турлича бўлгани деб фараз қилинмоқда. Айни вақтда океан чуқурликларида сув зичлигининг турлича эканлиги ҳам сув юзидаги нотекисликка сабаб бўлиши мумкин.\nУмуман, дунё океанининг сатҳи асрлар давомида турғун бўлмаган. Иқлим совиган даврларда музликлар кўпайиб, талай сув яхлаб қолиши натижасида океан суви ҳозиргидан 100 метргача пасайган, иқлим исиган даврларда эса музлик-лар ериши билан океан суви яна кўпаяверган бўлиши ҳам мумкин.


Назар Эшонқул. Қўл (ҳикоя) | www.ziyouz.uz\nБош саҳифа Ўзбек насри онлайн антологиясиНазар Эшонқул (1962)Назар Эшонқул. Қўл (ҳикоя)\nНазар Эшонқул. Қўл (ҳикоя)\nЧоп этилган 02.01.2021 06.01.2021 МуаллифZiyouz.uz\nСалом тегирмончи қўлни ҳаммадан олдин пайқади. Агар унинг оиласи жўжабирдай жон, устига устак, оз-моз хасислиги бўлмаганда, ҳар бир тийинни худди жонини олишаётгандай бахиллик билан ишлатмаганда, эҳтимол, қўлни сезмаган ҳам бўларди: лекин унинг оиласи катта бўлиб, тегирмондан тушгани оила боқишга етмагани учун отасидан қолган касбни ҳам қиларди: у бола-чақаси билан тандир ясаб сотар, шу сабабли уни гоҳ “Салом тегирмончи”, гоҳ “Салом тандирчи” деб чақиришарди. Баъзи терсоталиклар “Саломбойни битта лақаб билан чақирайлик, одам чалғиб кетаяпти!” деганда Панжи муаллим “Иккала лақаб ҳам бир-бирига боғлиқ, тегирмон айланиб турса, тандирдан нон узилади, ун бўлмаса, тандирни ким олади?!” деган экан.\nАна шу икки лақабли Салом бир куни дўпписини олиб, бундоқ хомчўт қилса, кейинги ҳафтада уйида озиқ-овқатга одатдаги ҳафталардан кўпроқ харажат қилингандай туюлди. Халтадаги ун ҳам олдинги ойга қараганда анча олдин бўшади. Ёғ, пиёз, картошка ҳам мўлжалдан олдин тугаб қолди. Бундан ташқари, у болаларининг қорни тўймай қолаётганини сезарди: овқатдан сўнг яна нон ва шакарга ружу қўя бошлашди. Шунда бунинг сабабини аниқлашга киришди. Хотини егуликларни ҳамишагидан кам миқдорда қилмаётганини айтди. Балким болалари катта бўлиб қолиб, ошқозонлари кўпроқ овқат талаб қилаётгандир? Балким биронтаси бошқаларининг ҳақини ҳам билдирмасдан икки ҳисса паққос тушираётгандир? Ана шу шубҳада тандирчи овқат маҳали оиладаги ҳар бир оғизни бирма-бир кузата бошлади. Болалари ҳам кейинги пайтда қоринлари овқатга тўймаётгани учунми, олдига қўйилган таомдан бош кўтармай паққос туширишга ўтишганди.\nТандирчи кузата туриб, кўзларига ишонмади – оилада олтита жон, аммо овқатда еттинчи қўл ҳам бор эди – ановилар тўнғич, ўртанча болаларининг қўллари, буниси хотининики, кенжа ўғлиникини ҳали қўл ҳам деб бўлмайди – катта қошиққа ўхшайди. Лекин анови қўл кимники? У бирдан ҳушёр тортди: кўзларини юмиб-очди. Назарида болаларининг ва аёлининг қўлидан ташқари яна бир бегона қўл овқатга шерик бўлаётган эди. У қўлни аниқ кўриб турарди: энг қизиғи, қўл бор эди, аммо эгаси кўринмасди. Қўл ҳам овқат олаётганда пайдо бўлиб, кейин ғойиб бўларди. Салом тандирчи қўлни кўргач, дастлаб, ақлдан озмаяпманми, деб ўйлади. Аммо бошқа кунлари ҳам у хотинининг, ўзининг қўлига ўхшамайдиган бегона қўлни аниқ кўрди. Қўл болалари билан қўшилиб, кафтини тўлдириб овқат олар, бўғиз баробар кўтарилганда таом худди ҳавога сингиб кетгандек ғойиб бўларди. Овқат билан овора бўлган на болалари, на хотини буни сезарди. Дастлаб тандирчи бу шубҳасини ошкор қилиб, бола-чақаси олдида кулгига қолгиси келмади. У бир неча кун обдон кузатди. Йўқ. Бегона қўл ростдан ҳам мавжуд эди. Улар билан қўшилиб овқат ер, синдирилган нонни олар, гўштга шерик бўлар, ҳатто мевалардан ҳам татиб кўрар, дастурхонда егулик қолмаса, ғойиб бўларди. Салом тандирчи менинг кўзимга кўринаяпти деб ўйлаб, хотинига билдирмай ўзини мулла Абзалга ўқитиб ҳам келди. Аммо ўқиш таъсир қилмади: қўл барибир унга худди кўзга чиққан чипқондек кўринаверди. Салом тандирчи бир куни ахийри жазм қилди: у пайт пойлаб туриб, болаларининг қўллари орасида турган, қовоқ мантидан олиб ҳаво баробар кўтарилаётган қўлни шартта ушлаб олди.\n– Бу кимнинг қўли? – деб сўради у қўрқув ва ҳаяжон билан.\nУй соҳибининг қаҳрли овозидан ҳамма бир сапчиб тушди ва шошиб ўз қўлларига, кейин, ҳеч нарса тушунмай, овоз эгасига қарашди ва оталари ушлаб турган қўлга кўзлари тушди.\nТандирчи узун, нозик, айни пайтда шаполоқдай қўлни ушлаб турар, лой қорийвериб, мускуллари пишиб кетган бақувват панжалар орасида қўл худди қамчи каби билонгларди.\nАна шунда бутун оила эгаси йўқ қўлни кўрди ва қўрққанларидан бақириб юборишди. Салом тандирчи ичида енгил тортди: демак, қўл ҳаммага кўринаяпти, гап ўзида эмас. Қўлнинг билакдан пасти кўриниб турар, гўё кесиб ташланган қўлга ўхшарди. Аммо қўл кесилган эмасди, шунчаки тирсакдан нарёғи ҳавода кўринмай турарди. Эгаси эса умуман кўринмасди. Бу ҳол аввал болаларни ваҳимага солди: кенжа ўғил бир ўзининг қўлига, бир эгасиз қўлга қараб туриб, йиғлаб юборди: у яқинларидан бирининг қўли узилиб тушган деган хаёлга борди, чоғи. Хотинининг эса тили калимага келмасди. Ҳамма дастурхондан у-бу егулик олиб, кўтарилаётган қўлга ваҳима ва қўрқув билан тикилиб турарди. Салом тандирчининг умри оғир меҳнатда ўтгани боис зиқна бўлса ҳам жасур одам эди. У бу ерда қўрқадиган сир ёки бирон ваҳима кўрмади: қўлни ушлаб олди-да, лойни ерга уриб пишитадиган мускулдор қўли билан қаттиқ қисди. Қўл иложсиз билонглади, сўнг бу бақувват панжаларга кучи етмаслигини англади, чамаси, худди эриб кетгандек ҳавода ғойиб бўлди. Ҳамма оғзи очилганча қолди. Салом шу билан қўлдан қутулдим деб ўйлаганди. Аммо кечки овқатда қўл яна пайдо бўлди: худди ҳеч нарса бўлмагандек, бошқа қўллар билан таомга узалди. У овқатни олар, бўғиз баробар кўтарар, худди кўзга кўринмас юҳодек ҳавонинг ўзидаёқ овқат ғойиб бўлар, кейин қўл пастга тушиб, яна таомга узаларди.\nБутун оила энди овқатларига бегона қўл шерик бўлаётганига гувоҳ бўлиб турарди. Салом бир неча марта бегона қўлни ушлаб олди, уни жазолаш учун ҳар хил усулларни синаб кўрди: бир қўлида ушлаганча иккинчи қўли билан мушт қилиб тугганда ёки олдиндан ёнига келтириб қўйган болта, пичоқ, қамчига қўл узалганда ёхуд ёниб турган печканинг ичига тиқмоқчи бўлганда қўл ўз-ўзидан ғойиб бўлар, кейинги овқат пайти эса ҳеч нарса кўрмагандай яна дастурхонда пайдо бўларди. У билан курашишнинг натижаси шу бўлдики, қўл тезда оила аъзоларидан бирига айланди: энди ҳатто кенжа ўғил ҳам уни кўрса ваҳимага тушмас, аксинча, қўлни ҳаммага кўрсатиб, унинг ҳаракатларидан қиқирлаб кулар, қўл эса ўзини меҳрибон кўрсатиб, баъзида болаларнинг бошини меҳр билан силаб қоларди: болалар ҳам аста-секин унинг бошларини силашларига ўрганиб бораётган эди. Унинг ебтўймаслиги, бир ўзи уч кишининг овқатни еётганини, оиланинг молиясига, тирикчиликнинг йўриғига зарар етказаётганини айтмаса, у беозор қўл эди.\nУ сал бўлмаса, бегоналар олдида ҳам ўзини фош қилиб қўяёзди: ҳамиша бир янгилик қилиб, ўзининг маҳалла раислигини эслатиб турадиган Азим оқсоқол ота-она болаларга дарс қилишга қандай шароит яратганини текшириш учун маҳалла номидан келди-да, ошхонани ҳисобга олмаса, ҳам ётоқ, ҳам меҳмонхона, ҳам дарсхона, ҳам болалар хонаси вазифасини ўтаётган икки хонанинг бирида сандалга оёқларини тиққанча китобдан бош кўтармай ўтирган (маҳалла раиси келишини бошқа хонадонлардан эшитишгани учун дарсликлар ва дафтарлар бир ҳафтадан бери сандал устидан олинмас, ҳаммаси мактаб ва маҳалла ҳамкорлиги талабларига мослаштирилиб, тахт қилиб қўйилган, тандирчи ҳам гўё ҳар куни болалар шундай сергўшт таом ейишаётгандай қассобдан серсуяк бўлса ҳам гўшт олиб, тушдан сўнг пилик-пирмосга осдириб қўйган, дарвоза тақиллаб, Бўйноқ ҳуриши билан ҳаммаси олдиндан келишилгандек сандал атрофига келиб ўтирилганди) болаларга кўзи тушиб, қониқиш ҳосил қилган бўлди ва одатига кўра дарс қилинаётган хонани бирров кўздан кечирди-да, тандирчининг “Бир пиёла чой ичиб кетинг” деган таклифига “одамгарчилик юзасидан” йўқ демади. Уй бекаси ягона суякни биратўла сузиб кела қолди. Гўшт ҳил-ҳил пишган экан. Азим раис ортиқча манзиратни кутмасдан овқатга қўл чўзди: тандирчи гўшт қозондан энди олингани, шунинг учун сал совитиб ейилса мазаси бошқача бўлиши ҳақида огоҳлантиришга ҳам улгурмади – раис катта суякни икки қўллаб олиб, тишини ботирди – ўқиб юрган йилларида беш йил ётоқхонада яшаган, шунинг учун ҳар қандай таомни кўз очиб-юмгунча ошқозонига жойлашнинг хўб ҳадисини олган, бу одатнинг афзаллигини билгани учун ҳалигача тарк этгиси келмас, маҳаллага раис қилиб сайлангач эса, бу қобилиятининг янги қирраларини намоён бўла бошлаган эди. Салом тандирчи унинг гўшт ейишига қараб, лабини ялаб турганда, лип этиб пайдо бўлган қўлни кўрди ва айтадиган гапи эсидан чиқиб, бирпас эсанкираб қолди. Ярамас қўл ҳечқурса меҳмонлар бор пайти истиҳола қилса керак деб ўйлаганди: йўқ, унга, афтидан, меҳмонми, бошқасими, фарқи йўқ эди, дастурхон ёзилиши билан ўзининг улушини ундириш учун ширага айланган пашшадай пайдо бўларди. Қўл Азим раиснинг болаларга шаполоқ туширавериб, йилдан йилга катталашиб кетган йирик панжалари орасида турган илик томон интилди. Қўл токи етиб боргунча иликнинг тўпиқлари катта тишлар орасида сўрила бошлади. Бу кутилмаган чаққонликдан қўл ҳам бирпас ҳавода муаллақ туриб қолди: у ўзидан ҳам абжир қўл, тошни ҳам ҳазм қилиб юборадиган ошқозон борлигидан ажабланиб, ҳавода гарангсиб туриб қолганди. Тандирчи пайтдан фойдаланиб қўлни ушлаб олди-да, тагига босиб ўтириб олди: аммо қўлни тагида ушлаб туролмади – у тандирчининг тагида ҳавога айланиб, ғойиб бўлиб, яна дастурхон бошида пайдо бўлди. Бу орада раис косадаги шўрвани ҳам кўтарасига ичиб, бўшатиб улгурган, энди ҳузур қилиб, кўзини дастурхондан узмаган ҳолатда қўлини бир-бирига ишқаб турарди. Яхшиям, икки кўзи дастурхонда бўлгани учун бошида осилиб турган қўлни кўрмади.\n– Ҳа, майли, – деди ниҳоят Азим раис дастурхонда ейиши мумкин бўлган бошқа тансиқроқ нарсага кўзи тушмагач, – энди бизга рухсат.\nКейин ҳар доимгидай насиҳатгўйлик қилишни эсдан чиқармади:\n– Болаларни ҳамиша шундай таомлар билан овқатлантиринг, илиги тўқ, мияси тўлиқ бўлади. Мияси тўлиқ бўлса, мактабда яхши ўқийди, мактабда яхши ўқиса, олий ўқув юртларига кириб, маҳалланинг обрўсини оширади.\nТандирчи сохта жилмайиб, бош ирғаган бўлди, аммо ичида зил кетди: у раис паққос туширган каттагина устихонни ҳам меҳмон, ҳам бутун оила учун мўлжаллаб турганди. Энди эса дастурхонда тўпиғигача сўриб ташланган илик кийими шир ечиб олинган ялонғоч боладай бўлиб ётар, ҳатто кекирдак жойи ҳам чайнаб ташланганди. Ҳар қалай, чулдирак бўлсаям шўрваси қолди-ку, шунисига ҳам шукр, деб ўйлади тандирчи.\nАзим раис юзига фотиҳа қилган бўлди-да, ўрнидан туриб, нариги хонада дарс қилаётган болаларга яна бир кўз ташлади. Кейин мамнун жилмайди.\n– Майли, дарс қилаверишсин, халақит бермай чиқиб кетаман.\nТандирчининг бахтига раис дастурхонга қарамасдан чиқиб кета бошлади: агар қараганда “Бу очофатдан бирон егулик қолганмикин?” деган умидда дастурхон устида тимирскиланаётган эгасиз қўлни кўриши мумкин эди.\nШундан сўнг тандирчи уйига меҳмон ҳам айтмайдиган бўлди: у қўлдан ташвишда эди. Агар биронтаси кўриб қолса, қишлоқда қанча гап-сўз пайдо бўлишини тасаввур ҳам қилолмасди: ҳамма тандирчининг уйидан жин чиққандай ўзини олиб қочади, яна қанча ғийбатлар кўпаяди, яна қанча маломатлар ёғилади.\nТандирчи болаларига ҳам, хотинига ҳам қўл ҳақида бировга ғинг демасликни тайинлади: эшитган одам тандирчининг хонадони устидан кетини ушлаб кулишлари аниқ эди. Қолаверса, қўл қандай пайдо бўлган бўлса, шундай ғойиб бўлар, деган умид ҳам йўқ эмасди. Бироқ орадан икки ҳафта ўтса ҳам қўл ғойиб бўлмади: у ўртага таомга узалган олтита қўлнинг еттинчиси бўлиб, худди ўз уйида таомланаётгандай ғойибдаги қорнига овқатни паққос ташлайверарди, “туширарди” эмас, айнан ташларди: қўл панжалари ёки кафтини тўлдириб олган таом бир одамнинг оғзи баробар кўтариларди-да, худди ютиб юборилгандек ғойиб бўларди. Баъзида тандирчи ғира-шира, худди хира тумандек бижирлаб турган баҳайбат, мешдай қоринни кўриб қолгандек бўлар, “Бу қоринни тўйдургунча, мен адои тамом бўламан-ку” деган ваҳима босарди. Қўлнинг пайдо бўлиши оилавий харажатларни бир ҳиссага кўпайтирган бўлса-да, бироқ тандирчининг сабр қилишдан бошқа иложи йўқ эди. Аслини олганда, у бу балони бировга қандай гапириб беришни билмасди: табиийки, эшитган ҳар бир одам тандирчининг соғлигига шубҳа билан қарай бошлайди.\nТандирчи қўл билан курашиб охири чарчади. Энди у биринчи марта бўлганидек қўлни ушлаб, жазолашга уринмасди, зеро, бунинг фойдаси йўқлигини ҳам биларди.\nСалом тандирчи ва хотини бу инс-жинсларнинг иши деб, уйда қилмаган ирим-сирими қолмади. Хотини фолбинни ҳам, қўшночни ҳам, аввал иситиб, кейин совитувчини ҳам ёки совиганни иситувчини ҳам бошлаб келишди.\nФолбин кекса аёл эди: у шапкўр бўлса ҳам ўртага ташланган қанд-қурсларни мазза қилиб тераётган панжаларни кўриб қолди ва қўлга худди танишини кўргандай бир зум ажабланмасдан қараб турди-да, “Ё пирай, бу отангнинг қўли-ку!” деб юборди тўсатдан. Аввалига эр-хотин сирлари фош бўлганидан довдираб қолишди, кейин, бу эси кирди-чиқди бўлиб қолган кампирнинг гапига барибир ҳеч ким ишонмайди, деган ўйда унга қўл ҳақидаги бор гапни айтиб беришди. Фолбин тезда хўроз сўйиб, мушкулкушод қилишни, еттита кампирни чақириб, ис чиқаришни маслаҳат берди. “Бу аниқ отангнинг қўли. Арвоҳи чирқиллаб қолибди. Очга ўхшайди. Ис чиқарсанг, келмай қолади!” деди. Салом тандирчи кампирга отасининг чап қўл ўрта бармоғининг ярми бўлмаганини, ёшлигида ўроқ юлиб кетганини, бу қўлнинг ўрта бармоғи эса бошқа бармоқлардан бир эн узун бўлиб, кўзга хунук кўриниб чиқиб турганини айтиб ўтирмади: отасининг қўли бўлмаса, бирон авлод-аждодининг қўлидир, ҳозир бунинг нима фарқи бор?! Тегирмончи отасининг қўлини кампир қандай таниганини суриштириб ўтирмади, кампир айтган иримни ҳам қилиб кўришга қарор қилди. Бир оёғи гўрда турган еттита кампир, уларни етаклаб келган яна еттита келинчак, ис чиқишини эшитиб, бехабар қолишса, хафа бўлишини ҳисобга олиб қўшимча чақирилган ўнтача хотин-халаж, жами ўттизга яқин аёлнинг ис куни еб-ичгани тандирчининг ярим йиллик асраб-авайлаганини ҳавога учирди. Кампирларнинг нафаси ҳам, уларнинг қўлидаги ёнаётган пахта ҳам сурбет қўлни чўчита олмади, лекин кампирлар ёққан пахталарни деб уйи сал бўлмаса ёниб кетаёзди – олов пардага туташганда тандирчи кириб қолди ва пардани узиб олиб, ошхонадаги сув тўла пақирга тиқди, оқибатда ис чиқаришнинг асорати бўлиб, уй деворининг ярми қорайиб қолди.\nШундан сўнг маълум бўлдики, қўлнинг арвоҳларга алоқаси йўқ, у бошқа бир нарсанинг аломати эди: унга ҳеч нарса, ҳатто боди қўзиб, ўрнидан туролмай ётган Мулла Аблазнинг бир коса сув орқали юборган дуою нафаси – “дам”и ҳам кор қилмади, зеро, бу қўл ғойибнинг ҳукмига ўхшар, худди тандирчининг оилавий тутумини, баракасини йўққа чиқариш, уни кафангадо қилиш учун рўзғорига қарғишдек кириб келганди.\nСалом бу танг вазиятдан қандай чиқиб кетишни билмасди: қўлни ҳар кўрганда бу бало ўзига қаердан ёпишгани, худога ёқмайдиган нима гуноҳ қилгани ҳақида оғир ўйга чўмар, бутун умрини тафтиш қилар, кейин бир пайтлар отасига қаттиқ гапириб, чўлга кетиб қолганини, ўзининг айбини тушуниб қайтиб келганда отаси бу дунё билан хайр-хўш қилиб бўлганини, отасининг кўнглини олиш қиёматга қолганини эслади. Балким, айнан шунинг учун худо унга мана шундай жазо жўнатгандир? Аммо тандирчи ичидагини ташига чиқаролмас, зеро, отаси ҳақидаги хотирани ўзидан ва отасидан бошқа ҳеч ким билмасди: тандирчи ўз ёғига ўзи қоврилиб ётарди.\nОрадан икки ой ўтиб, бўшаб қолган унхалтаю ёғ идишларни кўргач, тандирчининг сабри чидамади. “Бу қандай адолатсизлик! – деб ўйлади у жаҳл билан. – Мен болаларим билан кун узоғи лой тепиб, бир тишлам нонни зўрға топсам-да, бир текинхўр тенг шерик бўлиб ўтирса…” Охири у кириб келган тўнғиз йилининг хосиятсизлиги ҳақида башорат қилиб, Ражаб чўпоннинг ола қўзиси жунида “Аллоҳ” деган ёзув аломатини англаган мулла Келдиёрга бор гапни айтадиган бўлди.\nТандирчи Ражаб чўпоннинг уйига буриладиган муюлишдаги тўнкага ўтирволиб, қишлоққа келаётган ҳар бир машинани тасбеҳга ташлаб ўгириб ўтирган муллани муборак чоршанба кунига тушликка – худойи ошга таклиф қилди. Ош кечаги қизил таёқли Келдиёр «гаи»нинг – бугунги мулланинг жону дили эди: бир пайтлар Келдиёр Қизилтепа постида турганда баъзида жаримага “чойхона оши жазоси”ни ҳам қўлларди: шу сабабли ош бўлган жойдан бўйин товламас, буни бутун қишлоқ аҳли яхши биларди. Саломнинг азза-базза таклифидан сўнг мулла нақ туш пайти боришини билдирди.\nЧоршанба куни белгиланган вақтда мулла етиб келди. Ўртага сергўшт ош тортилди. Ошни кўриб, мулланинг кўзлари ёниб кетди ва енг шимариб, ошга ташланди. У уч-тўрт кафт ошни кўзларини юмганча, мазасини тотиб, чайнаб бўлганди ҳамки, куттириб қўймай қўл ҳам пайдо бўлди. Даставвал мулла учинчи қўлга эътибор бермади: ҳар кафт оғзига борганда ҳузур қилиб, кўзларини юмиб, чайнаганча, мазасини олар, кейин оғзидагини ютиб юбориб, кўзларини очар, ошнинг энг сергўшт жойларига кафтини ботирарди. У қўлни анчадан кейин кўриб қолди: худди ўзидек энг сергўшт жойларига кафт ботираётган, муллалик ҳурматини қилмаётган сурбет қўлни кўриб, бунақа беадабликдан жаҳлланиб бошини кўтарди. Афсуски, кутгандек, заҳрини сочиш ёки бирон диний нақл айтиб, одобга чақириш учун қўл эгасига кўзи тушмади. Бир қўлга, бир тандирчига қараб оғзи очилиб қолди ва ҳаяжонланганиданми ё қўрққаниданми, оғзидагини чайнамай ютиб юборди ва туюлиб қолди. Йўталиб, нафаси тиқилаёзди. Тандирчи ўрнидан туриб, елкасига урди. Шундан сўнг мулла сал ўзига келди. Қўл эса уларга эътибор бермай ошни паққос туширар, яъни худди мулла каби кафтига сергўшт ошни жойлаб, оғиз баробар кўтарар, кафтда турган бир уюм ош кўринмаётган “оғиз”да ғойиб бўларди. Қизариб-бўзариб кетган, амри-маъруфида қиёмат белгиларини башорат қилганда ҳам бунчалик аломатни кўраман деб ўйламаган мулла чамаси ўн марталар “астағфуруллоҳ” деди. Кўзларини юмиб-очди. “Менга шундай кўринаяпти!” деб ўйлади, чоғи, тандирчига илинж билан қаради, лекин обрўси тушиб кетмаслиги учун оғиз очмади. Яна уч марта “астағфуруллоҳ” деди.\n– Сизга ҳам кўриняптими?! – деди тандирчи уни хижолатдан қутқариш учун.\n– Кўринаяптими, дейсизми? – мулла тандирчига сир бой бермай қаради. – Нима кўринаяпти?\n– Қўл! – деди тандирчи. – Эгаси кўринмайдиган қўл…\nМулла шундагина бироз ўзига келди. Кўзларини лўқ қилиб ҳали ҳам ош ейишда давом этаётган қўлга бақрайиб қараб турди.\n– Ҳа, кўринаяпти… Бу кимнинг қўли?\n– Билмадим… Лекин овқат ейишда бизнинг оила бир томон, бу қўл бир томон. Ҳар қандай таомни олиб шундай ҳавога кўтарса бўлди, ғойиб бўлади…\n– Ростданам эгаси йўқми? Умуман кўринмайдими?\nТандирчи бош ирғади.\n– Аслида сизни шунинг учун чақиргандим, мулла ака, – деди тандирчи иложсиз оҳангда. – Уйимизда шундай бало пайдо бўлди. Икки ойдан бери кетмайди. Бизни касод қиляпти бу очофат.\nМулла бир тандирчига, бир қўлга қараб узоқ туриб қолди.\n– Шунга бир ўқиб қўйсангиз… Зора, йўқолса… Мулла Абзал дам солган сувнинг кучи етмади. Сизни унга қараганда нафаси ўткир дейишди.\n– Шайтоннинг қўли бу! Астағфуруллоҳ! – деди Келдиёр ниҳоят ўзининг муллалиги эсига тушгандек. – Қаранг, одамнинг қўлига ўхшамайди. Шайтони лайинники… Бу аниқ…\n– Йўғ-е, – деди тандирчи. – Оддий қўл-ку…\n– Одий қўл эмас! – деди қатъий қилиб мулла. – Бу шайтоннинг қўли. Таомингизга шайтон шерик бўлаяпти… Гўшти ҳалолмиди?\n– Ҳа, – деди Салом. – Абсалим қассобдан олганман…\nМулла барибир бош чайқади.\n– Охирзамонни шунақа аломатлари бор деб эшитган эдим… Эгаси йўқ қўллар, эгаси йўқ бошлар, эгаси йўқ кўзлар, эгаси йўқ оёқлар эгасини қидириб, осмонда учиб юраркан. Бу қўл ҳам эгасини қидириб келгани аниқ. Саломбек, охирзамон яқинга ўхшайди.\nМулланинг бу қатъий хулосаси қўлга ёқмади, чоғи, у лаганга кафт босишдан тўхтаб, забт билан ҳавога кўтарилди ва аввал кўрсаткич бармоғи билан ўрта бармоғи орасига бош бармоғини яхшилаб жойлаштириб олди, кейин мулланинг нақ бурни тагига олиб келиб кўрсатди. Мулла шундоқ кўзига тегай деб турган икки бармоқ орасидаги бош бармоқни кўриб, қўрқиб кетди, гавдасини орқага олди.\n– Ие, – деди у кўзлари ола-кула бўлиб кетиб. – Бу ҳали тарбиясиз ҳам экан-ку!\nҚўл икки бармоқ орасида турган бош бармоқни кўрсатганча мулланинг бурни тагида анча турди. Кейин яна лаганга қараб шўнғиди, ҳеч нарса бўлмагандек ошни “ҳавога кўтаришда” давом этди.\n– Бирон кечирилмас гуноҳингиз эвазига бу! – деди мулла ниҳоят.\n– Бир тандирчи бўлсам, – тандирчи нолинди, – эсимни таниганимдан бери тегирмон тошини айлантираман, оёғим лойдан чиқмайди. Менинг қандай кечирилмас гуноҳим бўлиши мумкин?!\n– Бандаси қилган гуноҳини билмайди, аммо Тепага ҳаммаси аён! – деди мулла худди амри маъруф қилаётган оҳангда. – Ҳаммасини ҳисоблаб ўтирувчи ва бундай офатларни юборувчи Роббимиз бор. Товба қилинг, шунда қутуласиз.\n– Икки ойдан бери товба қилиб ётибман, – аламли оҳангда деди тандирчи. – Азиз авлиёларга ҳам бордим, етим-есирга садақа ҳам бердим. Фойдаси бўлмади.\nТандирчининг бу гапи муллани ҳушёр торттирди. Ҳозир унчалик мавриди бўлмаса-да, лекин ҳам келажакни, ҳам чўнтакни ўйлаб, жойида танбеҳ бермоқни ва бу адашган бандага тўғри йўл кўрсатишни ўзининг бурчи деб ҳисоблади.\n– Садақани аввало оғзида илми бор одамга бериш керак.\nТандирчи содда эди. Мулланинг тагдор гапини тўғри тушунди.\n– Қишлоғимиздаги қийналаётган талабаларга ҳам садақа ўрнида йўлкира бердим…\nТандирчининг соддалигидан мулланинг энсаси қотди.\n– Талабалар оғзида илми борларга қўшилмайди. Улар ҳар хил нопок ишларга ҳам аралашиб юришади. Шунинг учун уларга берилган садақа ўтмайди. Садақани тоат-ибодатли, илмли кишиларга бермак жойиздур…\nТандирчи бу гапдан анча изза тортди.\n– Буни билмас эканман, – тан олди у. – Мулла Аблаз мусофирчиликда юрган талабаларга берган садақаларингиз ўтади, деганди.\nМулланинг бу гапдан ҳам энсаси қотди.\n– Мулла Аблаз мадраса талабаларини назарда тутган, чоғи, сиз тушунмагансиз.\n– Қишлоғимизда унақалар йўқ-да.\nМулла Келдиёр энди бу гўл бандасига очиқроқ ишора қилишига тўғри келди.\n– Унақа талабалар бўлмаса ҳам, эртаю кеч ибодат билан машғул кишилар бор, – деди бироз зарда билан.\nБу орада лаганда ош тугаган, қўл энди ўртага қўйилган мевалардан тотинарди. Мулланинг эса иштаҳаси бўғилганди. Шу сабабли ҳам қўлнинг безбетлигидан ҳамда ўзига аталган меваларга дахл қилаётганидан жаҳли чиқди.\n– Бу ростданам очофатнинг ўзи экан, – деди у. – Ҳаммасини ямламай ютяпти. Хўш, бундай қиламиз… Андак чиқимдорроғ-у, аммо иш бериши аниқ… Мен қирқ кун кечаси билан қайтарма қилиб ўқийман. Шу билан тинчиб кетасиз, хонадонингизга ором киради…\nСалом хурсанд бўлиб кетди: зора, қайтарма иш бериб, қўлдан қутулса… Тандирчига қайтарма қилиш бир тўқлига тушган бўлса-да (униям қайнисидан қарз олишга тўғри келди), мулла Келдиёр ваъдасида турди: қирқ кунда қайтарма қилиб ўқиб берди. Тандирчи энди “шайтон қўли”нинг уйдан ғойиб бўлишини сабрсизлик ва интиқлик билан кута бошлади. Зеро, қўл пайдо бўлганидан бери рўзғор секин қарзга кира бошлаганди. Бу ҳолат тандирчининг кўнглини ғаш қилиб тургани учун қайтармадан умиди катта эди. Аммо қўл мулла Келдиёр айтгандек, қайтарма қилингандан сўнг бир ҳафта эмас, уч ҳафта ўтса ҳам йўқолмади. Тўртинчи ҳафтада рўзғорни эплаб туриш учун яна қарз олишга тўғри келди.\nБешинчи ҳафтага келганда у ўзини мулла Келдиёр бир тўқлига чув туширганига, қайтармаси иш бермаганига амин бўлди. Шунинг учун дардини ёриш учун ишончлироқ одам излай бошлади. Бу пайтда барака кетиб, фақат қарзга кун кўраётган бўлса-да, Панжи муаллимдан маслаҳат олишга қарор қилди: қўпол, қўрс бўлса ҳам тўғрисўз одам, бир томони аёлига қариндошлиги бор. Панжи муаллим ҳам атойи худойининг дарагини эшитиб, маҳтал қилмасдан етиб келди. У ҳам худди Азим раисдай иликни ўз олдига қўйиб ейишга чоғланган ҳам эдики, қўл ўтган гал учун ҳам ундан аламини олди: иликни унинг олдидан тортиб олди-да, ҳавога кўтарилди ва худди ўтган гал Азим раис паққос туширгандай иликдаги этни ямламай “юта” бошлади.\nБуни кўрган Панжи муаллим эси оғгандай ҳаводаги қўлга қараб турар, этга қўшиб ейиш учун тишлаган нони ҳам оғзидан тушиб кетганди. Салдан сўнг у тандирчига гарангсиб қаради.\n– Бу нима?! – деб сўради зўрға тили айланиб.\n– Қўл! – деди тандирчи бамайлихотир.\n– Қўллигини кўраяпман, – зарда қилди муаллим. – Кимнинг қўли? Эгаси нега кўринмаяпти?\n– Сизни шунга чақирдим. Эгаси кимлигини аниқлаб, ҳайдаб юбормасак, мени хонавайрон қилаяпти, домла…\nБу гапларни айтаётганда тандирчининг кўзларидан ёш чиқиб кетди: унинг сабр косаси ҳам, кўнгли ҳам тўлиб бўлганди. Суяги қора меҳнатда қотган, қишлоқда зиқна ва қаҳри қаттиқ деб ном чиқарган кап-катта одамнинг кўзида ёш кўриб, Панжи муаллимнинг ҳам йиғлагиси келиб кетди.\n– Анчадан бери борми?\n– Анчадан бери… Икки ойдан ошди, – тан олди тандирчи боладай пиқилларкан.\n– Йиғламанг. – таскин берди муаллим. – Ҳаммаси яхши бўлади.\nУ эти тобора шилиниб бораётган ҳаводаги иликка алам билан қараб турар, агар шу қўл бўлмаганда бу илик ҳам, ундаги эт ҳам ҳозир ўзиники бўлишини ичдан ҳис қилиб турарди. Муаллим бидъатчи эмасди ва ҳар бир масалага илм кўзи билан қарарди. Бу гал ҳам шундай қилди: ўзича чамалаб кўрди. Сўнг ўрнидан турди – қўл иликдан этни ажратиб олиш билан овора эди – тандирчини ҳайрон қолдириб, қўлнинг орқа тарафига ўтди ва, афтидан, қўл эгасининг кетини мўлжаллаб, худди ўн бир метрдан тўп тепаётган футболчидай, бор кучи билан тепди: тепки шунчалик кучли эдики, унда илик алами ҳам мужассам бўлганди – аммо Панжи муаллим кутганидек оёғи қўл эгасининг кўринмаётган кетига тегмади, аксинча, унинг зарб билан тепилган оёғи ҳавони визиллаб кесиб ўтди, очиқ ҳавода нақ шифтгача кўтарилди: муаллим ўзини тутолмай шундоқ қўлнинг тагига гурсиллаб дустаман йиқилди. У бирпас ўзига нима бўлганини билмай ётди. Тандирчи ҳам қўрқиб кетди: ҳозир дийдиё қилиб ўтирадиган пайт эмаслигини англаб, кўзидаги ёшни артди-да, ерда мурдадай чўзилиб ётган муаллимнинг елкасидан кўтара бошлади.\n– Бунинг кети қани?! – деди ётган ерида муаллим ўзининг ҳаракатига изоҳ бергандек, худди муҳаббати рад этилган ўн саккиз яшар йигитдек озурдалик билан. – Боплаб тепмоқчи эдим-да, ўзиям. Агар текканда нақ дўзахга бориб тушарди…\nДастурхонга илик тап этиб тушди: унда бир тишлам ҳам эт қолмаганди. Қўл чўзилиб ётган муаллимнинг устига келди ва кафтларини ёпиб олиб, мушт қилди, сўнг муаллимнинг саволига жавоб ўрнида нақ бошига келиб, уч-тўрт марта баланд-паст бўлди, натижада муаллим ҳам, тандирчи ҳам қўл нима демоқчилигини дарров тушунди: агар қўлнинг қолган қисмлари ҳам, эгаси ҳам кўринганда, унда у чап қўлининг тирсагидан ушлаб, муаллимга кўпчилик биладиган чапани ишорани кўрсатаётганини англамасликнинг иложи йўқ эди.\nМуаллим ўрнидан турганда қўл ғойиб бўлганди. Афтидан у қари, шанғи ва инжиқ одам билан талашиб, обрўсини кеткизгиси келмай, ҳавога сингиб кетганди.\nШундай бўлса ҳам муаллим тандирчига энг оқилона, бепул маслаҳат берди: қўл ҳақида расмий идоралар билан, дастлаб, маҳалла раиси билан гаплашиш керак. “Маҳалланинг баланд-пастига масъулми, у нималар бўлаётганини, фуқароларни қандай ўмаришаётганини билсин ва ёрдам берсин. Шусиз ҳам ёрдамга муҳтож оилаларга ажратилган пулни ўзи “гум” қилиб, семириб ётибди”. Салом тандирчига бу маслаҳат маъқул келди: у ўтган йили ўттиз йил мактабда ишлаб, директор бўлолмагач, раисликка номзодини қўйган Азимнинг хуфя илтимоси билан қариндошларини унга овоз беришга кўндирган эди. Шу сабабли оқсоқол ўзини қарздор ҳис қилиб, зора, ёрдам қўлини чўзса…\nСалом умид билан маҳалла идорасига йўл олди. Унинг гапларини батафсил эшитган Азим раис тандирчини маҳалланинг аксар тирикчиликка ўралашиб қолган одамлари каби руҳан чарчаган, деб ўйлади. Аммо орага мулла Келдиёр ҳам аралашгани ва қўлни кўрганини эшитгач, ўйланиб қолди.\n– Ука, – деди у ниҳоят ўйлаб бўлгач. – Мен бунақа чўпчакларга ишонмайман. Лекин билишимча, сизнинг уйингизда жиноят содир бўлаяпти. Кимдир уйингизда худди кинолардагидек кўринмас қиёфага кириб, ҳозирги техникада бунинг иложи кўп, ўғирлик билан шуғулланаяпти. Шундайми?\nТандирчи ўйлаб кўрса, масалани раис тушунтиргандай изоҳласа ҳам бўларкан. Шунинг учун бош ирғади:\n– Умуман, шундай… Уйимдан ўғирлик содир бўлаяпти…\n– Ўғирлик ҳақидаги шикоят билан менга эмас, ҳуқуқни ҳимоя қилиш муассасаларига мурожаат қилишингиз керак.\nТандирчи умрида бирон марта ҳам ҳуқуқни ҳимоя қилиш муассасаларига шикоят қилмаганди, улар ҳам “Нима шикоятингиз бор, мана биз ҳуқуқингизга масъулмиз!” деб олдига келмаган. Шунинг учун раиснинг таклифига тушунмади. Раис маҳаллага ёрдам сўраб келган ҳар қандай муҳтожга ёрдам қўлини чўзиш учун адолатли тарзда сайланмаганми, тандирчига ўзи айтиб туриб, ариза ёздирди.\n– Қани, шундай деб ариза ёзинг. Менким, Салом тандирчи… уйимда шундай – шундай… номаълум шахслар томонидан…\n– Шахс дегани нимаси? – сўради тандирчи эгри-бугри ёзишдан тўхтаб.\n– Шахс бу – кимса дегани.\n– Мен ҳеч қандай шахсни, яъни кимсани кўрганим йўқ. Бизникига фақат эгасиз қўл келади…\n– Русуми шунақа… “Шас” эмас, “шахс”, думсиз қилиб ёзинг… хўш… давом этамиз… ўғирлик содир этилмоқдаким, ёрдам беришингизни сўрайман… Ана бўлди… Энди маҳалла нозирининг олдига борамиз…\nСалом тандирчи билан раис ажи-бужи қилиб ёзилган аризани кўтариб, шундоқ маҳалла идорасида жойлашган нозирнинг хонасига киришди.\nАризани ўқиб кўрган нозир ҳеч нарса тушунмади, тандирчининг ўзидан сўрай бошлади, у соддалик қилиб яна қўл ҳақида гапириб берди. Нозир ўрнидан туриб, Салом тандирчининг олдига келди-да, унинг кўзларига узоқ қараб турди. Кейин компьютерга ўтириб, уни узоқ титди. Излаганини тополмади, ҳафсаласи пир бўлиб, яна Салом тандирчига ўгирилди.\n– Қизиқ, – деди у столни чертар экан. – Хўш, бу ариза билан нима демоқчисиз?\n– Шу… уйимда қандайдир қўл пайдо бўлган. У мени касодга учратаяпти, барака кетди… ортиқча харажат дегандай… Хуллас, уни деб рўзғорни бутлай олмаяпман. Тирикчилик оғир бўлиб қолди.\nНозир ўрнидан туриб кетди…\nХавотирга тушган раис ҳовлиққанча нозирга тушунтира бошлади.\n– Бу киши уйимда номаълум ўғри пайдо бўлди деб келди. Мен эса бу гапларни менга эмас, нозирга ёзинг деб олдингизга олиб келдим… – деди оқсоқол тандирчи яна бир нарса деб қўймасин деб.\n– Унда нега қанақадир эгаси кўринмаган қўл деяпти… Тўғридан тўғри ўғри пайдо бўлди деса ўладими?\n– Аризага расамади қилиб ёзилган… Энди бу киши еттинчи синфгача ўқиган. Савод андак чатоқроқ… Қолгани халқ оғзаки ижоди… Халқимиз бахшиларни яхши кўриши шундан… Шунга сиздан бу ҳолатни ўрганиб чиқсангиз деб келган эдик.\nНозир энди енгил тортди. Аризани олиб, уни яна бир ўқиб чиқди-да, кўнгли тўлди, чоғи, столда ётган папканинг ичига соларкан, оқсоқолга ҳурмат оҳангда гапирди:\n– Сиз маҳаллий ҳукуматсиз. Текшир десангиз, текширамиз. Бизни бу курсига шунинг учун ўтирғизиб қўйишган.\nХуллас, эртасига маҳалла раиси билан нозир “шахси номаълум кимса томонидан ўғирлик содир этилаётган объект”ни ўз кўзлари билан кўришга борадиган бўлишди.\nСалом тандирчи қарз-ҳавола қилиб, бозорлик қилди, уйига оқсоқол айтганидек, нозир хуш кўрадиган қовурдоқ остирди, оқсоқол “нозирнинг томоғидан овқат ўтиши андак қийин, шунинг учун ўрус шишасини сувга ташлаб қўйинг”, деганди, бир эмас, учтасини ташлаб қўйди.\nТушдан кейин оқсоқол билан нозир қўлтиғида бир талай қоғозлар кўтариб кириб келишди.\n– Қани, ўша ўғри қўлни кўрсатинг-чи! – деди нозир худди жиноятни ҳозир фош этадиган шашт билан.\nОқсоқол “Аввал таом, бад аз калом!” дея нозирни таомга таклиф қилиб, тандирчини туртди. Аслида тандирчига ҳам шу керак эди. Мана энди тўкин дастурхон устида ўғрини ўзлари кўзлари билан кўришсин. Шунда ҳаммасини ўзлари билиб олади.\nКутилгандек базм бошланиб, нозир устма-уст икки пиёла бўшатгач, кутилгандек қўл пайдо бўлди. Нозир озроқ кайф қилганидан қовурдоқ билан овора эди. Тандирчи оқосоқолни туртиб, қўлга ишора қилди: қўлга кўзи тушган оқсоқолнинг кўзлари чиқиб, Панжи муаллимнинг “Етимларнинг ҳақини еганлар қўрққан пайти оқармайди, раис ҳам етимларнинг пулини еб ётибди” деган ғийбатида жон бор, чоғи, ранги кўкариб кетди. Оқсоқолнинг дастурхоннинг чап бурчагига қараб безрайиб қолганини кўрган нозир ҳам у қараб турган томонга кўз ташлади ва у кейинги гал олиб маза қилиб чайнайман деб мўлжаллаб турган туюрни эгаси кўринмаётган қўл олиб, ҳавога кўтарганини кўрди: нозирнинг оғзини ланг очдириб, туюр шундоқ ҳавода ғойиб бўлди. Қўл энди бошқа бир туюрни картошкага қўшиб кўтара бошлади. Нозирнинг оғзи анча пайтгача очилиб турди – у кўплаб ўғирликларга шахсан гувоҳ бўлганди, аммо ўғирланган ашёвий далилнинг ҳавога айланиб кетишини биринчи марта кўриб туриши эди – унинг гезарган лунжи атрофида бир-иккита пашша ҳам айлана бошлади. Ҳаяжон пайти томоғи ҳам қилтиллаб қолади, шекилли, нозир ўзини босиш учун яна икки пиёлани бўшатди.\n– Мана шу… ўғри, – деди тандирчи пайтдан фойдаланиб. – Сиз менга ишомагандингиз…\nНозир унинг гапини деярли эшитмади. У ҳали ҳам қўлга қараб турар, қўл эса бирпасда ярим лаган гўштни ҳавога кўтариб, чангини ҳам чиқармай йўқ қилиб бўлганди.\nНиҳоят нозир ўзига келди ва касби эсига тушиб, пойлаб туриб, қўлни ушлаб олди. Қўл унинг қўлида балиқдай типирчилай бошлади. Нозир ёнидан тўппончасини чиқариб, уни қўлнинг кафтига тўғирлади ва ҳар қандай душманни ер тишлатадиган қатъият билан сўради:\n– Кимсан? Ҳозир отиб, дабдалангни чиқараман!\nНозир бу гапларни қанчалик важоҳат билан мардоновар айтган бўлса, қўл пинагини ҳам бузмай, тандирчи ва оқсоқолни ҳайратга солганча, ҳавога сингиб ғойиб бўлди. Нозир атрофга аланглаб, қўлида тўппонча билан уни излай бошлади. Йўқ, у ғойиб бўлганди. Кейин у тандирчига ғазаб билан боқди.\n– Бу нима ўйин? Бу фокусни ким қилаяпти? Ким қилган бўлса ҳам пушаймон бўлади.\nУнга бу фокус ҳам, кўзбойлоғичнинг ўйини ҳам эмаслигини тушунтириш учун анча вақт кетди. Фақат иккинчи шиша бўшагандан сўнггина нозир уларнинг гапига ишонди. Учинчи шишада эса нозир тандирчининг юзидан ўпиб, “Бунинг-ку қўли кўриниб турибди, умуман, ўзи йўқ жиноятчиларни ҳам товбасига таянтирадиганлар бор”лигини айтиб мақтана бошлади. Ўша пайти бу гапларни ароқ таъсирида алжираш деб тушунишганди. Икки кундан сўнг исковуч ит билан бир тўда қуролланган одамлар келишганда нозир рост гапирганига амин бўлишди. Гуруҳ, ҳақиқатан ҳам, қилни қирқ ёрадиган, излаганини топмаса қўймайдиган барзанги ва таптортмас йигитлардан иборат эди: ҳовлида ҳам, молхона-қўраларда ҳам биронта ирга, биронта бурчак қолмади: арининг уясигача, ҳовли деворининг тагидаги сичқон инигача махсус асбоб-ускуналар билан титиб чиқилди, хуллас, сичқоннинг инини минг танга қилишдики, ковлаб кўрилмаган жой қолмади – тандирчининг ҳовлиси бирпасда ғалвирдай титиб ташланди – у энди нақ бомба тушгандай хароба манзилга айланганди. Камини итга қўйиб беришди: ит, афтидан, уларнинг ишончини қозонган ёки ростданам кучли искабтопар эди: у қаерни ҳидлай бошласа, гуруҳ ўша ерни ковлашга тушарди. Тандирчининг отасидан қолган деворларнинг тагида нимадир бормиди ёки ростданам қўл ўша пойдевор ёриқларини ўзига макон қилганмиди, ҳар қалай, ит уйнинг ҳар икки қадамини худди хазина топгандай ҳидлаб қолар, изидан келаётганлар дарров ковлашга тушишар, бир хандақча чуқурлик ковлашгандан сўнг у ердан сўнгги бир асрдан ортиқ давр мобайнида вақт тупроғи ютиб юборган турли рўзғор буюмлари: сопол идишларнинг синиқлари, чойнак қопқоқлари, арқон ёки кигиз қолдиқларига ўхшаган лаш-лушлар чиқарди – ҳовли бундай ноёб асори атиқалар билан деярли тўлиб бўлди: уйнинг ичида ҳам, ташқарисида ҳам, девор тагида ҳам ковлаб кўрилмаган бир қарич жой қолмади, аммо қўл ўта айёр ёки ростданам маккор Шайтонга тегишли эди, чоғи, тутқич бермади. Кечга бориб, гуруҳ ҳам, ит ҳам ҳолдан тойди.\n– Бу ерда ҳеч қандай ўғри ҳам, биз қиладиган иш ҳам йўқ, – деди ниҳоят уларнинг ичидаги норғули, чамаси, у бошлиқ эди. – Менимча, уй эгаларини шифокорга кўрсатиш керак.\nУнинг шу гапини кутиб туришгандек, бутун гуруҳ ҳовли бўйлаб ёйиб ташлашган асбоб-ускуналарини йиғиштириб, ҳайдовчиси тоқати тоқ бўлиб кутиб ўтирган машинага солди-да, жўнаб қолишди: машина жойидан қўзғалиб, муюлишига етмасдан пахсадан қурилган уйнинг пойдевори титилиб кетиб, батамом қулаб тушди ва ундан кўтарилган чанг Лангаротадан ҳам кўриниб турди.\nБошпанасиз қолган тандирчи вайронага айланган уйи устида бошини ушлаганча ўтирар, кўриниши афтодаҳол, юз-кўзида умидсизлик, ночорлик, тушкунлик билан бирга афсус-надомат акс этар эди. Болалар эса ташлаб кетилган жанг майдонини эслатадиган уй устида аллақачон “уруш-уруш” ўйинини бошлаб юборишган, тандирчининг аёли тиззасини қучоқлаганча уй қулаб тушаётганда девордан отилиб тушиб, ёнига думалаб келган тешик элагига карахт ҳолда қараб турарди.\nМаҳалла идораси ўзига юклатилган вазифани уддалади: тандирчининг оиласини танг пайтда ўз ҳолига ташлаб қўймади: токи уйни тиклаб олгунча амаллаб яшаб турса бўладиган чодир беришди.\nТандирчи қанча ҳаракат қилмасин, ойни этак билан ёпиб бўлмади: эгаси йўқ ўғри қўл ҳақидаги қўшиб чатилган миш-мишлар бутун вилоятга тарқаб кетди.\nЭнди турли жойлардан, газетлару нашрлардан, телевидение ва радиодан мухбирлар, ҳар хил илмий текшириш даргоҳларидан олимлар, ҳатто бу сирли ҳодисадан ўзларига наф чиқаришни ўйлаган сиёсатчилар келишар, бу ғаройиб воқеани турли усуллар билан тадқиқ ва таҳлил қилишар, шарҳлашар, қишлоқ аҳлидан интервьюлар олишарди. Маҳаллий аҳоли ўзи ҳеч қачон кўрмаган қўл тўғрисида тўқиб-бичиб, қўшиб-чатиб гапириб берарди: дастлабки интервьюларда оддий одамларникига ўхшаш бўлган қўл охирги интервьюларда кўзга кўринмас улкан девнинг нақ чинордай келадиган қўлига айланиб улгурганди. Фақат улар тандирчининг уйига яқинлашолмасди. Тандирчи энди тақдирга тан берганди: у тобора дармони қуриб, кучдан қолаётган бўлса-да, эгаси йўқ қўл учун ҳам ишлашга, унинг ебтўймас қорнини бир илож қилиб тўйдиришга, ундан ортганини болалари билан баҳам кўришга алалоқибат рози бўлган, у энди қўл ҳақида ҳеч кимга гапирмас, интервью ҳам бермас, келганларни ҳовлига киритмасди ҳам. Четдан келганлар ҳам, қишлоқдошлари ҳам энди дарвозадан нарида туриб, ҳовли ўртасида, вайронага айланган уй ёнига қурилган чодир олдида турмуш ва тирикчилик билан куймаланиб юрган тандирчининг оиласига кўзлари тушарди…\nҚиссадан ҳисса ёхуд якунга қўшимча якун\nИдоранинг мажлислар зали терсоталиклар билан лиқ тўлган, ғала-ғовур, одам одамни танимас, қандайдир бақир-чақир, тўс-тўполон ҳукмрон эди.\nМулла Келдиёр залга кириши билан одамлар бирдан тинчиди: ҳамма унга худди халоскорини кўргандек нажот билан тикилиб турарди.\n– Келдингизми, мулла, – деди маҳалла нозири билан минбарда ўтирган Азим раис ўрнидан туриб унга пешвоз чиқаркан. – Одамлар кутиб қолишди.\n– Нима гап, оқсоқол? – деди мулла овозига бироз беписандлик қўшиб. – Бизни бунақа мажлисларга чақирмасдингиз-ку!\n– Бизга ёрдам бермасангиз бўлмайди. Сиз кўпни кўрган одамсиз… Яна оғзингизда илмингиз бор… Қолаверса, сиз буларни олдиндан билгансиз…\nМулла Келдиёр бу эътирофдан бир қоп шишган бўлса-да, лекин бутун қишлоқ нега ўзини кутиб, тўпланиб турганидан хавотир олиб, ўзига тикилиб турган зал тўла одамга юзланди.\n– Эгаси йўқ қўл энди ҳамманинг уйида пайдо бўлибди! – деди оқсоқол муллани масаладан тезроқ хабардор қилиш учун.\nБу хабардан сўнг бутун залга ўлик сукунат чўкди: ҳамма мулла Келдиёрнинг оғзини пойлаб турарди…\n← Аввалги Аввалги Замира Эгамбердиева (1960-2005)\nКейинги → Кейинги: Нодирабегим Иброҳимова. Ёнаётган юрак (ҳикоя)


Ўзбекистонда «Аpple» копманиясининг расмий офислари очилиши режалаштирилмоқда — Review.uz\nЎзбекистонда «Аpple» копманиясининг расмий офислари очилиши режалаштирилмоқда\nДунёдаги ТОП-10 ликка кирадиган «Samsung» компаниясининг республикамизда 4 расмий офиси очилган.\nАОКАда ўтган брифингда Ахборот технологиялари ва коммуникацияларини ривожлантириш вазирлиги ахборот хизмати раҳбари Шерзод Аҳматов Ўзбекистонда «Аpple» копманиясининг расмий офислари очилиши режалаштирилаётганлиги тўғрисида маълум қилди.\n2020 йил 1 ноябрь ҳолатига кўра, ўтган йилнинг шу даврига нисбатан Ўзбекистонга мобил телефоннинг қонуний импорти қарийб 10 бараварга ошган. Шунингдек, 2020 йил январдан 1 ноябргача Ўзбекистон 781,7 минг мобил телефон импорт қилган.\nМаълумот учун, дунёдаги ТОП-10 ликка кирадиган «Samsung» компаниясининг республикамизда 4 расмий офиси очилган.


Бухоро вилояти прокуратураси органлари томонидан 2015 йил давомида Ўзбекистон Республикасининг «Жисмоний ва юридик шахсларнинг мурожаатлари тўғрисида»ги Қонуни талабларининг сўзсиз бажарилиши устидан назоратни таъминлаш борасида муайян ишлар амалга оширилди.\n- 179 та прокурор назорати ҳужжатлари қўлланилди;\n- 129 нафар мансабдор шахс интизомий ва маъмурий жавобгарликка тортилди.\nБевосита прокуратура органлари томонидан 8473 та мурожаатлар ҳал этилди.\nФуқароларнинг қабулига, шу жумладан, уларни бевосита прокурорлар томонидан жойларда қабул қилинишига жиддий эътибор қаратилиб, 7515 нафар фуқароларнинг қабули таъминланди.


Тошкент метросида поезд тўхтаб қолгани юзасидан ишчи гуруҳ тузилди | Qalampir.uz\nТошкент метросида поезд тўхтаб қолгани юзасидан ишчи гуруҳ тузилди\nЖамият\t28 Апрель 18:58 4741\nАввалроқ, Тошкент метрополитенининг Чилонзор йўналишидаги “Новза” бекатида поезд тўхтаб қолгани ҳақида хабар берган эдик. Ижтимоий тармоқларда тарқалган видеоларда одамлар метро туннели бўйлаб юриб кетаётганини кўриш мумкин.\nҲолат юзасидан “Тошкент метрополитени” унитар корхонаси Матбуот хизмати расмий муносабат билдирди.\nУнга кўра, бугун, 17:50ларда Тошкент метрополитенининг Чилонзор йўналишидаги “Миллий боғ” ва “Новза” станциялари оралиғида техник сабабларга кўра битта ҳаракат таркиби тўхтатилган.\n“Барча йўловчилар хавфсиз эвакуация қилинди. Метрополитеннинг ушбу йўналишдаги харакат давом этмоқда.\n“Тошкент метрополитени” унитар корхонасининг раҳбарияти йўловчилардан узр сўрайди ва вазиятни аниқлаб олиш учун ишчи гуруҳ тезкор ташкил этилганини маълум қилади. Текширув натижалари расмий манбаларда жамоатчиликка эълон қилинади”, дейилади ДУК хабарида.\nҚайд этиш керакки, апрель ойида Тошкент метрополитени тез-тез ижтимоий тармоқларда муҳокамаларга сабаб бўляпти. 7 апрелда Ўзбекистон йўналишининг “Ғафур Ғулом” бекатида техник сабабларга кўра йўловчилар захирадаги поездга кўчирилган. Бу ҳолат ижтимоий тармоқларда метрода поездлар тўқнашиб кетди, дея талқин қилинганди.\n8 апрель куни Сергели йўналишида метро поезди ҳаракати тўхтаб қолганди. Йўловчилар эса эвакуаци қилинган. 10 апрель куни эса энг шармандали ва хавфли ҳолат юз берди. Поезд Чилонзор йўналишидаги “Пушкин” ва “Буюк ипак йўли” бекатлари оралиғида эшикларини ёпмасдан ҳаракатланди. Бу вақтда вагонда йўловчилар бўлган, албатта.\nКейинчалик Тошкент метросидаги таблода беҳаё ёзув пайдо бўлди.\n18 Сентябрь 18:15 29859\n19 Сентябрь 11:57 29484\n19 Сентябрь 18:13 29422\n20 Сентябрь 13:55 27491\n20 Сентябрь 18:17 25347


Япония ҳукумати Ғарбий Хитой денгизида газ захираларини ӄидириш бўйича ўз компанияларига рухсат берди.\n05 март 2021, Тошкент вақти: 21:56\nБу борада Япония ҳукумати вакили Хироюки Хосода:\n- Биз газ захиралари бор жойларда ӄидирув ишлари олиб боришга рухсатномалар беришни бошладик. Қўшимча маълумотлар учун шу сохага масъул бўлган ташкилотларга мурожаат ӄилишингиз мумкин, - деб баёнот берди.\nАйни чоғда, Ғарбий Хитой денгиздаги газ захираларига Хитой ҳукуматининг ўзи ҳам даъвогарлик ӄилади. Хозирда Хитой мамлакати томонидан ҳам у ерда тадӄиӄот ишлари олиб бориляпти. Ушбу масала юзасидан шу хафтада Япония ва Хитой мамлакатидан вакиллар учрашуви режалаштирилган. Япония ҳукумат вакили Хироюки Хосода бу учрашувда, очиӄ мулоӄотлар бўлишига умидвор эканлигини билдирди.